title: Leytenlahden taistelu

text: Vara-amiraali Kurita ei ollutkaan perääntynyt vaan suuntasi taistelulaivoineen Samarin ympäri kohti Leyten lahtea. Aamulla 25. lokakuuta hieman ennen kello seitsemää Kurita törmäsi täysin yllättäen kontra-amiraali Clifton Spraguen saattuetukilaivaosastoon, joka oli tukemassa maihinnousua. Kuritan osasto oli täysin ylivoimainen verrattuna yhdysvaltalaisten pieniin ja heikkoihin laivoihin.


title: Leytenlahden taistelu

text: Amerikkalaiset tekivät minkä voivat ja lähettivät vähät koneensa japanilaisten kimppuun ja laivat levittivät savua. Tilanteen epäselvyys ja sitkeä vastarinta saivat Kuritan uskomaan, että häntä vastassa oli 3. laivaston isot tukialukset, jotka olisivatkin olleet paha vastustaja. Kuritan osasto joutui kuitenkin hajalleen, vaikka yksittäiset alukset murjoivat pahasti yhdysvaltalaisia keveitä aluksia.


title: Leytenlahden taistelu

text: Juuri täydellisen voiton kynnyksellä Kurita, jolla oli väärä käsitys kokonaistilanteesta, käski laivansa kokoontumaan suuntana poispäin. Yhdysvaltalaiset hämmästyivät vihollisen poistuessa ja ryhtyivät korjaamaan taistelun jälkiä. Lentokoneet ahdistelivat edelleen japanilaisia ja Kurita päätti poistua kokonaan ennen kuin yhdysvaltalaiset saisivat vahvistuksia.


title: Leytenlahden taistelu

text: Yhdysvaltain 3. laivaston lentotukialusten lentokoneet löysivät aamulla 25. lokakuuta Japanin laivaston amiraali Ozawan komentaman pääosaston. Tukialuskoneet tekivät useita ilmahyökkäyksiä ihanteellisissa olosuhteissa, jolloin ne upottivat kaikki Ozawan osaston tukialukset ja vaurioittivat pahoin muitakin laivoja.


title: Leytenlahden taistelu

text: Koordinaatio Yhdysvaltain 7. ja 3. laivaston välillä ei toiminut, osin siksi että kaikkien viestien piti kulkea kenraali MacArthurin esikunnan kautta, joten Halsey jatkoi etenemistään pohjoiseen kohti Ozawan laivoja vielä silloinkin kun japanilaiset hyökkäsivät jo täydellä voimalla Samarin luona. Tyynenmeren laivaston komentaja, amiraali Chester W. Nimitz lähetti Havaijin päämajastaan sähkeen, jossa hän tiedusteli Halseyn laivastoon kuuluneen taisteluosasto 34:n sijaintia. Vihollisen tiedustelun hämäämiseksi sähkeen loppuun oli liitetty merkityksetön lause ”"The world wonders"” (”koko maailma ihmettelee”), jonka Halseyn lippulaivan "USS New Jerseyn" sähköttäjä oletti kuuluvan varsinaiseen viestiin. Halsey luuli lausetta häneen kohdistetuksi ivaksi ja raivostui niin pahasti, että ei useaan tuntiin suostunut vastaamaan Nimitzille eikä Kinkaidille. Viivytyksen vuoksi Spraguen osasto ei saanut tarvitsemaansa tukea. Halseyn esikuntapäällikkö, kontra-amiraali Robert Carney sai lopulta Halseyn rauhoittumaan ja tämä määräsi 3. laivaston palaamaan takaisin etelään. Taisteluosasto 38 kävi lopulta upottamassa syötiksi jätetyt Ozawan laivat.


title: Track & Field II

text: Track & Field II on Konamin Track & Field -pelisarjaan kuuluva urheilupeli, joka julkaistiin vuonna 1988 Nintendo Entertainment Systemille ja MSX:lle.


title: Track & Field II

text: Edelliseen Track & Field peliin verrattuna peliin on lisätty pelimuodot, jotka ovat training, olympic (Euroopan julkaisussa nimellä championship) ja versus, sekä kansalaisuuden valinta olympic/championship pelimuodossa. Pelissä on kaiken kaikkiaan 15 pelattavaa lajia, joista kaksi on lisätasoina olympic/championship pelimuodossa.


title: Heijastusnäyttö

text: Heijastusnäyttö (engl. HUD, Heads-up display) on yleisesti sotilaslentokoneissa käytetty näyttö, joka heijastaa lentäjän silmien eteen ja mittaritaulun yläpuolelle sijoitettuun läpinäkyvään levyyn kulloinkin tarvittavat tiedot esimerkiksi suunnistamista tai asejärjestelmien käyttöä varten.


title: Heijastusnäyttö

text: Heijastusnäytön etuna on lentäjän työmäärän vähentyminen, sillä lentoarvotietoja ei tarvitse erikseen katsoa mittareista, koska ne on heijastettu näyttöön. Tämä helpottaa erityisesti mittarilentoa.


title: Heijastusnäyttö

text: Heijastusnäytöt ovat alkaneet yleistyä myös autoissa.


title: George Abbott

text: George Francis Abbott (25. kesäkuuta 1887 – 31. tammikuuta 1995) oli yhdysvaltalainen Broadway-ohjaaja, -tuottaja, -käsikirjoittaja ja -näyttelijä. Hän voitti urallaan viisi Tony-palkintoa ja yhden Pulitzerin.


title: George Abbott

text: Abbott on päässyt American Theatre Hall of Fameen. Hän esiintyi näyttelijänä ensi kertaa vuonna 1913 ja oli aktiivinen vielä kuollessaan 107-vuotiaana vuonna 1995. Abbott työsti myös lukuisia elokuvia, kuten "Pyjamaleikki" ("The Pajama Game", 1957) ja "Mitä Lola tahtoo?" ("Damn Yankees", 1958).


title: George Abbott

text: Suomeksi Abbottin näytelmistä on tuotettu "Charley’s Aunt" (suom. "Charleyn täti" tai "Missä on Charley?") ja "Broadway".


title: George Abbott

text: George Abbott oli naimisissa kolmesti. Hänen tyttärestään Judithista tuli näyttelijä.


title: Gatineau (kaupunki)

text: Gatineau on kaupunki Etelä-Québecissä Kanadassa. Se sijaitsee Ottawajoen pohjoisrannalla Ottawan kaupunkia vastapäätä ja kuuluu Suur-Ottawaan, jonka alueella asuu noin 1,2 miljoonaa ihmistä. Gatineaussa asuu 276 245 ihmistä (2016). Väestöstä 80 prosenttia puhuu äidinkielenään ranskaa ja 10 % englantia. Väestön valtaosa on roomalaiskatolisia. Koska kaupunki on Kanadan pääkaupunkiseudulla, sinne on perustettu useita liittovaltion ja Québecin virastoja (esimerkiksi Kanadan kansallisarkisto).


title: Gatineau (kaupunki)

text: Nykyinen Gatineau syntyi vuonna 2002 voimaanastuneessa kaupunkiliitoksessa, jossa yhdistettiin viisi kaupunkia Québecissä (Hull, Gatineau, Aylmer, Buckingham ja Masson-Angers). Gatineau on alueen suurin kunta sekä asukasluvultaan että pinta-alaltaan, joten uusi kaupunki sai nimensä sen mukaan, vaikka Hull on alueen merkittävin keskus.


title: Gatineau (kaupunki)

text: Gatineauta on aina pidetty Ottawaa vapaamielisempänä kaupunkina. Jo 1800-luvulla ottawalaiset poliitikot kävivät rentoutumassa silloisessa Hullissa, sillä kaupungin alkoholilainsäädäntö oli vapaampi kuin Ottawassa. Alkoholin myynnin ikäraja on vielä nykyäänkin Gatineaussa alhaisempi. Huoleton ilmapiiri ulottuu jopa kaupungin virastoihin, ja esimerkiksi kaupungintalon yhteyteen on rakennettu meditaatiokeskus kaupungin työntekijöitä varten.


title: Gatineau (kaupunki)

text: Gatineaussa on eräs Kanadan merkittävimmistä museoista, Kanadan Kulttuurien museo (), jossa esitellään maan historiaa yli 1000 vuoden ajalta. Museon pääsalissa on mittava kokoelma toteemipaaluja Kanadan länsirannikolta. Museorakennuksen on suunnitellut kanadalainen arkkitehti Douglas Cardinal ja se valmistui vuonna 1989 Ottawajoen rannalle parlamenttitaloa vastapäätä.


title: Markham

text: Markham on Suur-Torontoon kuuluva kaupunki Ontarion provinssissa Kanadassa. Kaupungissa asuu noin 260 000 ihmistä ja se on yksi Kanadan nopeimmin kasvavista kaupungeista – väkiluku kasvoi 25 % vuosina 2001–2006. Asukkaista 34 % on valkoisia ja 34 % kiinalaista syntyperää. Koostaan huolimatta Markham ei ole saanut suurkaupungin (city) asemaa.


title: Markham

text: Markham mainostaa olevansa ”Kanadan teknologiapääkaupunki”, sillä kaupungissa toimii useita teknologiayrityksiä, kuten IBM, Motorola, Lucent, Apple ja ATI, jonka pääkonttori on kaupungissa.


title: Markham

text: Markhamin kylä perustettiin 1793. Se sai nimensä Yorkin arkkipiispan William Markhamin mukaan. Vuotta myöhemmin seudulle saapui William Berczyn johdolla 75 saksalaissyntyistä perhettä New Yorkin osavaltiosta. 1800-luvun alussa kylään muutti mennoniittejä Pennsylvaniasta ja vuodesta 1830 alkaen irlantilaisia ja skotteja, jotka pakenivat kotimaassaan vallitsevaa nälänhätää ja ylikansoitusta. Vuonna 1872 kylästä rakennettiin rautatieyhteys Torontoon.


title: Etta Moten Barnett

text: Etta Moten Barnett (5. marraskuuta 1901 – 2. tammikuuta 2004) oli afroamerikkalainen näyttelijä ja kontra-alttolaulaja.


title: Etta Moten Barnett

text: Barnett syntyi Texasissa. Hän pääsi 31. tammikuuta 1933 esiintymään Valkoiseen taloon, ja samana vuonna hän oli mukana kahdessa musiikkielokuvassa. Hän esiintyi muun muassa George Gershwinin oopperassa "Porgy ja Bess" mutta lopetti esiintymisen vuonna 1952.


title: Etta Moten Barnett

text: Barnettilla oli oma radio-ohjelma Chicagossa. Hän kuoli Chicagossa haimasyöpään 102-vuotiaana.


title: Profiled

text: Profiled on rockyhtye Led Zeppelinin vuoden 1990 lokakuussa julkaistu promo-albumi, joka sisältää yhtyeen jäsenten haastatteluja. Se julkaistiin yhtyeen kokoelma-albumin, Box setin, mainostamiseksi. Levy on julkaistu myös osana albumia Remasters.


title: Sigtunan raatihuone

text: Sigtunan raatihuone () on historiallinen rakennus Sigtunan taajamassa samannimisessä Sigtunan kunnassa Ruotsissa. Raatihuone sijaitsee Stora torget -nimisellä torilla. Sen rakennutti pormestari Eric Kijhlman, ja se vihittiin käyttöön vuonna 1744. Vuoden 1948 joulukuun ensimmäisenä päivänä raatihuoneella pidettiin sen viimeinen raastuvanoikeuden istunto. Nykyisin raatihuone toimii museona ja vihkiäispaikkana.


title: Sarah Knauss

text: Sarah DeRemer Clark Knauss (24. syyskuuta 1880 – 30. joulukuuta 1999) oli yksi historian vanhimmista ihmisistä, joiden iästä on saatavilla varmaa tietoa. Hän oli vanhin elossa oleva ihminen huhtikuusta 1998 kuolemaansa 119-vuotiaana. Hän on tiettävästi Yhdysvaltain ja Pohjois-Amerikan vanhin ihminen sekä neljäs henkilö maailmassa, joka on saavuttanut vähintään 117 vuoden ja toinen ja toistaiseksi viimeinen henkilö, joka on saavuttanut vähintään 119 vuoden iän.


title: Sarah Knauss

text: Knauss syntyi Pennsylvaniassa ja meni vuonna 1901 naimisiin Abraham Lincoln Knaussin kanssa. Knauss jäi leskeksi miehen kuoltua vuonna 1965. Maailman vanhin elävä ihminen hänestä tuli Marie-Louise Meilleurin kuoltua 16. huhtikuuta 1998.


title: Sarah Knauss

text: Knauss mainitsi vuonna 1995 kokevansa terveydentilansa hyväksi. Tytär Kathryn Sullivan (1903–2005) arveli äitinsä pitkän iän salaisuudeksi tämän rauhallista perusluonnetta. Knauss kuoli Pennsylvaniassa 33 tuntia ennen 2000-luvun alkua. Hänen jälkeensä maailman vanhin elävä ihminen oli Eva Morris.


title: Sarah Knauss

text: Knauss on maailman toiseksi tai kolmanneksi vanhin ihminen. Shigechiyo Izumin uskottiin aiemmin eläneen 120-vuotiaaksi, mutta tämä on nyttemmin kyseenalaistettu. Jos Izumi ei ollut kuollessaan todella 120 vuotta vanha, Knaussin edellä on vain ranskatar Jeanne Calment, joka kuoli 122-vuotiaana vuonna 1997.


title: Maria de Jesus

text: Maria de Jesus (10. syyskuuta 1893 Ourém – 2. tammikuuta 2009 Tomar) oli pitkäikäisyydestään tunnettu portugalilainen nainen.


title: Maria de Jesus

text: 115-vuotiaasta naisesta tuli maailman vanhin elävä ihminen Edna Parkerin kuoltua marraskuussa 2008. Hän oli lukutaidoton. Maria de Jesus sai kuusi lasta, 11 lastenlasta, 16 lastenlasten lasta ja 5 lastenlastenlastenlasta. Hän jäi leskeksi ollessaan 57-vuotias ja oli näin ollen leskenä 58 vuotta.


title: Maria de Jesus

text: Jesus oli viimeinen elossa ollut vuonna 1893 syntynyt henkilö. Hänen kuoltuaan maailman vanhimmaksi nousi yhdysvaltalainen Gertrude Baines.


title: Öölannin silta

text: Öölannin silta () on Kalmarinsalmen ylittävä teräsbetoninen silta Kalmarin kunnan ja Öölannin saaren välillä Ruotsissa. Sen yli kulkee seututie (länsväg) numero 137 Kalmarista Färjestadeniin. Sillan rakennustyöt aloitettiin vuonna 1967, ja se vihittiin käyttöön 30. syyskuuta 1972. Silta oli Euroopan pisin silta vuoteen 1998, jolloin Portugalin Vasco da Gama -silta valmistui. Öölannin sillan kokonaispituus on 6 072 metriä.


title: Öölannin silta

text: Sillan rakentaminen oli keskusteluissa ja suunnitelmissa vuosikymmeniä. Ensimmäinen varteenotettava ehdotus tehtiin 1932, mutta vasta 1966 Ruotsin valtiopäivät teki päätöksen siltahankkeista, joihin kuului myös Öölannin sillan rakentaminen. Sillan sai rakentaakseen ruotsalainen rakennusliike Skånska Cementgjuteriet, nykyinen Skanska. Peruskivi muurattiin joulukuussa 1967 ja rakennusurakka oli valmis 1972. Kaiken kaikkiaan silta tuli maksamaan 80,1 miljoonaa kruunua, liittymineen yhteensä 86,3 milj. kruunua. Koko Öölanninväylä siltoineen ja molemmissa päissä olevine eritasoliittymineen ja muine tiejärjestelyineen maksoi 99 milj. kruunua.


title: Öölannin silta

text: Silta avattiin liikenteelle 30. syyskuuta 1972. Sen vihki käyttöön Ruotsin kruununprinssi, tuleva kuningas Kaarle XVI Kustaa.


title: Öölannin silta

text: Öölannin silta oli valmistuessaan Euroopan pisin silta. Sen ohitti vasta Vasco da Gama -silta Portugalissa, kun se valmistui 1998. Öölannin silta on edelleen Ruotsin pisin silta – Ruotsin ja Tanskan yhdistävä Juutinrauman silta on pidempi, mutta sen Ruotsin puolella oleva osuus on Öölannin siltaa lyhyempi.


title: Öölannin silta

text: Öölannin silta on rakennettu teräsbetonista. Sen kokonaispituus on 6 072 metriä, hyötyleveys 13 metriä ja siinä on 156 välitukea. Sillalla ajoradan suurin korkeus merenpinnasta on 41,69 metriä ja pienin 6,65 metriä.


title: Öölannin silta

text: Silta koostuu rakenteellisesti kolmesta osasta:


title: Öölannin silta

text: Sillan keskimääräinen vuorokausiliikenne vuonna 2012 oli hieman yli 17 000 ajoneuvoa, joista kuorma-autoja oli noin 840. Kesä–elokuun liikenne oli noin 70 prosenttia vilkkaampaa kuin muiden kuukausien liikenne, kuorma-autojen määrä kasvoi kesäksi yli 80 prosenttia.


title: Öölannin silta

text: Öölannin sillan keskimääräinen vuorokausiliikenne vuonna 2012:


title: Öölannin silta

text: Vilkkaan liikenteen ja kohonneiden nopeuksien takia sillalla ei enää sallita turvallisuussyistä polkupyörä- eikä jalankulkuliikennettä eli sillan voi ylittää vain moottoriajoneuvolla. Kalmarin lääninhallitus kielsi Tielaitoksen esityksestä kevyen liikenteen sillalla joulukuussa 2009, kielto on voimassa toistaiseksi. Kesäkuukausina pyörät voi kuljettaa salmen yli joko lautalla tai tarkoitukseen varustellulla polkupyöräbussilla. Maksua vastaan ja tilan salliessa pyöriä voi kuljettaa myös tavallisilla linja-autovuoroilla. Pyörälautta kuljettaa myös jalankulkijoita.


title: Öölannin silta

text: Öölannin sillalla on ollut vuodesta 2006 lähtien niin sanottu vaihtuva liikenteenohjaus, jossa suurin sallittu nopeus säätyy automaattisesti. Nopeusrajoitus sillalla on joko 90, 80 tai 70 kilometriä tunnissa riippuen liikenteen määrästä sekä sää- ja keliolosuhteista. Poikkeuksellisen vaikeissa olosuhteissa sallittu nopeus voidaan laskea 60 tai 50 kilometriin tunnissa. Jos sillalle on muodostunut jonoa tai liikenteen jonoutumista on odotettavissa, nopeusrajoitus voidaan laskea 50 kilometriin tunnissa.


title: Öölannin silta

text: Liikenne sillalla voidaan rajoittaa myös osittain. Vuoden 2013 joulukuun alussa Ruotsia koetelleen Sven-myrskyn takia raskasta liikennettä ei päästetty sillalle.


title: Öölannin silta

text: Sillalta kantautuva liikennemelu on koettu häiritseväksi erityisesti Öölannin puolella Möllstorpissa. Ruotsin tielaitos oli haluton rakentamaan meluesteitä, koska niitä ei vaadittu sillan rakentamisaikana 1960–1970-lukujen taitteessa. Silloinen Ruotsin ympäristötuomioistuin (miljödomstol) määräsi alkuvuonna 2006 tielaitoksen esittämään suunnitelmat ja kustannusarviot meluntorjuntavaihtoehdoista.


title: Edna Parker

text: Edna Parker (20. huhtikuuta 1893 Morganin piirikunta, Indiana, Yhdysvallat – 26. marraskuuta 2008 Shelbyville, Indiana, Yhdysvallat) oli yhdysvaltalainen nainen, josta tuli maailman vanhin elossa oleva ihminen Yone Minagawan kuoltua 13. elokuuta 2007.


title: Edna Parker

text: Indianassa syntynyt Parker oli osavaltionsa historian vanhin ihminen. Hän toimi vuosia opettajana kaksihuoneisessa koulutalossa. Hän nai vuonna 1911 Earl Parkerin, joka kuoli vuonna 1938 vain 48-vuotiaana sydänkohtaukseen. Parkerin poika kuoli 84-vuotiaana 1998.


title: Edna Parker

text: Vuonna 2008 115 vuotta täyttänyt Parker asui Indianan Shelbyvillessä. Hän tapasi huhtikuussa 2007 toisen äärimmäisen pitkäikäisen henkilön, Bertha Fryn, joka kuoli 14. marraskuuta pari viikkoa ennen kuin olisi itsekin täyttänyt 114 vuotta.


title: Edna Parker

text: Edna Parker kuoli 115-vuotiaana 26. marraskuuta 2008. Parkerin kuoltua maailman vanhimmaksi ihmiseksi nousi portugalilainen Maria de Jesus.


title: Charlotte Hughes

text: Charlotte Marion (Milburn) Hughes (1. elokuuta 1877 – 17. maaliskuuta 1993) on Yhdistyneen kuningaskunnan kaikkien aikojen vanhin ihminen ja yksi maailman vanhimmista.


title: Charlotte Hughes

text: Hughes toimi aiemmin opettajana koulussa. Hän meni naimisiin 63-vuotiaana, ja mies kuoli 103-vuotiaana vuonna 1980. Hughes sai myöhempinä vuosinaan runsasta julkisuutta äärimmäisen ikänsä ansiosta. Hän pääsi juomaan teetä pääministeri Margaret Thatcherin kanssa ja kuvasi tätä "henkilökohtaisesti erittäin mukavaksi naiseksi". Täytettyään 110 vuotta Hughes lensi New Yorkiin.


title: Charlotte Hughes

text: Hughesista tuli Yhdistyneen kuningaskunnan vanhin ihminen skotlantilaisen Kate Begbien kuoltua vuonna 1988. Hughes oli 115-vuotias, kun hän kuoli maaliskuussa 1993, eikä kansallista ennätystä ole sen koommin rikottu.


title: Sister Bliss

text: Sister Bliss (oikealta nimeltään Ayalah Bentovim, s. 30. joulukuuta 1970 Lontoo) on brittiläinen muusikko, tuottaja sekä DJ. Hän aloitti musiikin parissa viisivuotiaana, opetellen aluksi pianonsoittoa ja siirtyen myöhemmin muun muassa viulu, saksofoniin ja bassoon. Hän on elektronista tanssimusiikkia tekevän Faithlessin alkuperäinen jäsen ja soittaa siinä pääsääntöisesti koskettimia. Studiossa hänet tunnetaan työstään yhtyeeseen samoin kuuluvan Rollon kanssa. He ovat tehneet hittikappaleita ja uudelleenmiksauksia useille artisteille. DJ:nä Sister Bliss on suosittu, keräten yleensä melkoisesti yleisöä, missä sitten soittaakin.


title: Sister Bliss

text: Sister Bliss on juutalainen. 10. syyskuuta 2006 hän synnytti poikavauvan.


title: Peurajärvi (Nurmes)

text: Peurajärven virkistysalue on kalastus- ja retkeilyalue Nurmeksen pohjoisosassa Pohjois-Karjalassa. Alueen koko on 10 km², ja se sijaitsee Nurmeksen ja Sotkamon rajalla Nurmes–Kuhmo-tien (kantatie 75) länsipuolella. Alueella on useita järviä, joista kolme merkittävintä ovat Peurajärvi, Mäntyjärvi ja Iso-Valkeinen. Lisänsä vesistöihin tuovat lammet ja joet. Ne kuuluvat Saramojoen vesistöön Peurajoen latvavesiin. Peurajärvelle on Nurmeksesta matkaa 42 km ja Kuhmosta 46 km.


title: Peurajärvi (Nurmes)

text: Peurajärvi on tunnettu varsinkin kalastajille virkistyskalastusalueestaan. Kalastukseen on tarjolla erikokoisia vesistöjä ja alueella on sekä alkuperäisiä kalalajeja, kuten ahvenia ja haukia, että istutettuja lohikaloja, kuten siikaa ja kirjolohia. Kalastuspaikoille pääsee hyvin teitä ja rantapolkuja pitkin.


title: Peurajärvi (Nurmes)

text: Peurajärven alue muodostuu useasta kirkasvetisestä järvestä, lammista ja niitä yhdistävistä joista. Monin paikoin männikköjen takaa avautuu kauniita järvimaisemia. Alueen metsät ovat pääasiassa mäntyvaltaisia valoisia kangasmetsiä. Metsät eivät ole suojeltuja vaan talousmetsiä, joiden hoidossa otetaan retkeilyn tarpeet huomioon. Myös kauniit harjumaisemat harjuineen luovat leimansa maisemaan. Järvet ovat kirkasvetisiä. Paikoin on hiekkarantoja ja hiekkatörmiä. Eläimistöön kuuluvat karhu, susi ja uhanalainen ahma. Kuikka on pesinyt järvillä.


title: Peurajärvi (Nurmes)

text:
Peurajärven alueen vieressä on Paistinvaaran koskematon vanhojen metsien suojelualue. Sen koko on 553 ha. Vanhassa metsässä on runsaasti kääpiä ja hopeanvärisiä keloja. Lahopuissa elää kovakuoriaisia. Paistinvaarassa on myös nähtävyytenä mahtava siirtolohkare, Kärnänkivi, joka seisoo kapealla kärjellään. Kärnänkivelle erkanee polku Iso-Valkeisen itäpuolella kulkevalta tieltä. Risteyksestä on kivelle matkaa 800 metriä. Paistinvaaran ja Kärnänkiven kautta kulkee vaellusreitti Saramon jotos.
Peurajärvellä on muun muassa kaksi rengasreittiä, joista toinen kiertää Mäntyjärven ympäri ja toinen Iso-Valkeisen. Merkittyjä reittejä on yhteensä noin 13 km.


title: Peurajärvi (Nurmes)

text: Peurajärveltä alkaa 40 kilometriä pitkä Peurajoen–Saramojoen melontareitti.


title: Aapo Saari

text: Aapo Juhani Saari (s. 26. kesäkuuta 1944 Alavus) on suomalainen maanviljelijä ja Suomen Keskustan entinen kansanedustaja.


title: Aapo Saari

text: Maanviljelijäperheeseen syntynyt ja itsekin maanviljelijänä toiminut Saari valittiin kansanedustajaksi ensimmäisen kerran eduskuntavaaleissa 1983 Vaasan läänin vaalipiiristä. Hänet valittiin jatkamaan eduskunnassa kolmissa seuraavissa vaaleissa samasta vaalipiiristä, vuoden 1999 vaaleissa hän kuitenkin putosi eduskunnasta. Saari toimi eduskuntaurallaan varsinaisena jäsenenä viidessä eri valiokunnassa, toisessa lakivaliokunnassa, liikennevaliokunnassa, suuressa valiokunnassa (kahteen otteeseen), valtiovarainvaliokunnassa ja ulkoasiainvaliokunnassa. Puheenjohtajana hän toimi kahdessa valiokunnassa, liikennevaliokunnassa vuodet 1987–1993 ja valtiovarainvaliokunnassa vuodet 1993–1995. Vuodesta 1995 vuoteen 1999 Saari toimi myös keskustan eduskuntaryhmän puheenjohtajana.


title: Aapo Saari

text: Eduskuntatyön lisäksi Saari on toiminut urallaan politiikassa Alavuden kaupunginvaltuuston jäsenenä vuodesta 1980 ja myös kaupunginhallituksen jäsenenä. Hän toimi myös presidentin valitsijamiehenä presidentinvaalissa 1988. Saarelle myönnettiin kunnallisneuvoksen arvo vuonna 1999.


title: Aapo Saari

text: Saari on ollut naimisissa vuodesta 1968 ja hänellä on vaimonsa kanssa kaksi lasta, vuonna 1969 syntynyt poika ja vuonna 1971 syntynyt tytär.


title: Raesärkät

text: Raesärkät on retkeilykohde Nurmeksessa Pohjois-Karjalassa. Se sijaitsee 25 kilometriä Nurmeksesta länteen Kuopiontien länsipuolella. Pinta-ala on 7 neliökilometriä, joka muodostuu 5,9 neliökilometrin suuruisesta suojelumetsästä ja 1,2 neliökilometrin suuruisesta virkistysmetsästä. Aikaisemmin alue oli luonnonhoitometsänä. Alue kuuluu Natura 2000 -alueeseen. Aluetta hoitaa Metsähallitus. Alueella on erikoinen harjumuodostuma, pienvesiä ja suoalueita. Siellä on myös merkittäviä vanhoja metsiä. Alueen halki kulkeva retkeilyreitti noudattelee vanhaa kärrytietä. Alue on saanut nimensä harjujakson mukaan.


title: Raesärkät

text: Raesärkkien maisemalle luovat leimansa pienvesien ympäröimä kapea harjujakso. Harju työntyy pitkänä niemenä Iso-Raejärveen. Harjujen lisäksi maisemaan kuuluvat kuivat kankaat, avosuot, kirkkaat järvet, lammet, purot ja vanhat mäntymetsät, jotka ovat jopa 170 vuotta vanhoja. Alueen luonnontilainen pienvesiketju on maakunnallisesti arvokas. Alueella on soita enemmän kuin metsää. Metsät ovat iältään vaihtelevia, kuivilla kankailla kasvavia karuja männiköitä. Harjujakso muodostaa alueen etelä- ja keskiosan ytimen. Ympäristöään 40 - 45 m korkeammalle nousevalta selänteeltä on paikoin laajat näkymät. Harjun rinteillä on suppia. Pohjoisosassa on luonnonsuojelullisesti merkittäviä vanhoja metsiä. Raesärkkiä ympäröivillä soilla pesii lokkeja sekä muita suolintuja, kuten metsähanhi, kurki, kapustarinta, liro ja valkoviklo.


title: Raesärkät

text: Rummakonkankaan edustavassa luonnonmetsässä kasvaa reheviä kuusi- ja mäntysekametsiä, joilla on ikää osin yli 100 vuotta. Se onkin verrattain vanhaa lähiseudun metsiin nähden. Lahopuita on runsaasti ja Rummakonkankaalta on löytynyt valtakunnallisesti uhanalaisia kääpiä. Liito-orava elää alueella. Rummakonkangas on myös linnustollisesti hyvin merkittävää seutua. Pesiviin lintulajeihin kuuluu useita vanhan metsän ja kololintulajeja, kuten pikkusieppo ja pohjantikka.


title: Kohtavaara

text: Kohtavaara on 180 metriä korkea vaara ja näköalapaikka Nurmeksen Lipinlahdessa, Pohjois-Karjalassa. Se sijaitsee noin kymmenen kilometriä Nurmeksesta itään Pielisen rannalla. Vaaran juurella Pielisen rannassa sijaitsee Nurmeksen evankelinen opisto. Opistolta nousee jyrkkä polku vaaran laelle, Mustakalliolle, mistä aukeaa järvi- ja maaseutumaisema 80 metriä alempana olevalle Pieliselle. Polku kiertää vaaralla 700 metriä pitkän lenkin ja palaa opistolle.


title: Something for Nobody

text: Something for Nobody on The Knobin esikoisalbumi, joka julkaistiin vuonna 2005.


title: Koeputkihedelmöitys

text: Koeputkihedelmöitys eli IVF () on hedelmöityshoitomenetelmä, jossa naisen munasolu hedelmöitetään miehen siittiöillä elimistön ulkopuolella.


title: Koeputkihedelmöitys

text: Koeputkihedelmöitys kehitettiin alun perin auttamaan naisia, joiden hedelmättömyyden syynä oli munanjohdinten vaurio. Nykyään koeputkihedelmöitystä käytetään muissakin hedelmättömyyttä aiheuttavissa tiloissa, kuten endometrioosissa tai selittämättömässä hedelmättömyydessä. Hoidon onnistumisen edellytyksinä on hedelmöittymiskykyinen munasolu, siittiöitä sekä kohtu, joka pystyy kantamaan raskauden.


title: Koeputkihedelmöitys

text: Koeputkihedelmöityshoitojen onnistumiseksi naisen munasarjojen tulee tuottaa yhden kierron aikana useita kypsiä munasoluja. Tätä tarkoitusta varten naiselle annetaan pistoksina hormoneja, jotka on eristetty raskaana olevien (istukkahormoni eli hCG) tai vaihdevuodet ohittaneiden naisten (FSH/hMG) virtsasta tai tuotettu laboratoriossa. Kypsyneet munasolut kerätään neulalla emättimen kautta tehtävässä munarakkulapunktiossa. Munasolut hedelmöitetään maljalla miehen siittiöillä ja hedelmöittyneiden munasolujen annetaan yleensä kasvaa kahdeksansoluisiksi alkioiksi. Näin saaduista alkioista valitaan yksi tai enintään kaksi kohtuun siirrettäväksi. Useamman alkion siirto lisää riskiä monisikiöraskauteen, mikä voi vaarantaa syntyvän lapsen terveyden. Jos nainen haluaa, ylijääneet alkiot voidaan pakastaa nestetypellä myöhempää käyttöä varten. Pakastusta käyttämällä naisen ei tarvitse käydä uudestaan läpi IVF-hormonihoitoja ja munasolujen keräystä, jos raskaus ei ala tai jos ensimmäisen lapsen jälkeen toivotaan uutta raskautta.


title: Koeputkihedelmöitys

text: Raskausprosentti yhtä IVF-hoitokiertoa kohti on noin 20–35 prosenttia ja ns. lapsi kotiin -prosentti jonkin verran alhaisempi. Naisen ikä vaikuttaa koeputkihedelmöityksen onnistumiseen. Yhdysvalloissa v. 2002 alle 35-vuotiaista naisista elävän lapsen synnytti 37 prosenttia yhtä IVF-hoitokiertoa kohti, jos käytetään naisen omia munasoluja. 42-vuotiailla naisilla vastaava luku oli 4 prosenttia.


title: Koeputkihedelmöitys

text: Koeputkihedelmöityshoitoihin liittyy erilaisia riskejä, jotka harvinaisuudestaan huolimatta saattavat olla toisinaan vaarallisia. Ulkomailla tehtyjen tutkimusten mukaan hoitoja saavilla naisilla esiintyy 1,5–8,3 prosentissa hoitosykleistä erilaisia komplikaatioita. Suomalaisia tutkimuksia aiheesta ei ole, mutta Stakes on seurannut hedelmöityshoitojen määrää ja tehoa vuodesta 1992 ja kerännyt systemaattisesti tietoa niiden aiheuttamista komplikaatioista vuodesta 2001 alkaen.


title: Koeputkihedelmöitys

text: Munasarjojen hyperstimulaatio-oireyhtymä () on koeputkihedelmöityshoitojen yleisin komplikaatio. Oireyhtymässä naisen elimistö reagoi liian voimakkaasti munasolujen kypsyttämiseksi annettuihin hormonihoitoihin, ja laukaisevana tekijänä pidetään istukkahormonipistosta tilanteessa, jossa elimistön estrogeenipitoisuudet ovat liian suuria. Oireet alkavat yleensä muutamasta päivästä viikkoon istukkahormonipistoksen jälkeen, mutta toisinaan saattaa olla vaikeaa erottaa taudin lievä muoto normaaleista hormonien aiheuttamista vaikutuksista. Yleisimmät oireet ovat vatsan turpoaminen, painonnousu, vatsakivut ja hengenahdistus.


title: Koeputkihedelmöitys

text: Munasarjojen stimuloinnin aikaiset elimistön korkeat estrogeenipitoisuudet altistavat veritulppien syntymiselle. Riskiä nostavat ennestään munasarjojen hyperstimulaatio-oireyhtymän kehittyminen ja alkava raskaus. Vaikeaan hyperstimulaatio-oireyhtymään liittyy veritulppakomplikaatioita 2,4–10 prosentissa sairaustapauksista. Veritulpan hoitona käytetään hepariinia, joka on turvallinen lääke raskauden aikana.


title: Koeputkihedelmöitys

text:
Koeputkihedelmöityksen kehitys perustui kiinalais-amerikkalaisen biologin Min Chueh Changin 1930–1970-luvuilla tekemiin tutkimuksiin koeputkihedelmöityksistä nisäkkäillä. Chang todisti tekniikan toimivuuden vuonna 1959 hedelmöittämällä mustan kaniinin munasolun toisen mustan kaniinin siittiöillä ja siirtämällä alkiot valkoisen kaniinin kohtuun, minkä seurauksena kaniini synnytti terveen mustan poikueen. Brittiläiset tiedemiehet Patrick Steptoe ja Robert G. Edwards jatkoivat IVF-menetelmän kehittämistä toimivaksi ihmisillä, ja ensimmäinen koeputkihedelmöityksellä aikaansaatu lapsi, Louise Brown, syntyi Englannissa 25. heinäkuuta 1978. Suomessa koeputkihedelmöityshoidot aloitettiin yli kolmekymmentä vuotta sitten, ja ensimmäiset lapset syntyivät vuonna 1984.
Nykyään noin kolme prosenttia Suomessa vuosittain syntyvistä lapsista on saanut alkunsa koeputkihedelmöityshoidolla. Muut Pohjoismaat ovat esittäneet samansuuntaisia lukuja. Hedelmöityshoitoja tarjotaan Suomessa sekä julkisella sektorilla että yksityisillä klinikoilla.


title: Liikaunisuus

text: Liikaunisuus eli hypersomnia (G47.1) on päiväsaikaan ilmenevää arkea haittaavaa uneliaisuutta. Liikaunisuudesta kärsivä potilas kärsii päiväaikaisesta väsymyksestä siitä huolimatta, että nukkuu yleensä keskimääräistä pidempiä yöunia. Liikaunisuus huonontaa usein ihmisen toimintakykyä.


title: Liikaunisuus

text: Liikaunisuudesta kärsii 5 % aikuisista ja nuorista kolme kertaa suurempi määrä.


title: Liikaunisuus

text: Narkolepsia on yksi yleisimmistä syistä liikaunisuudelle. Lähes puolella liikaunisuudesta kärsivillä on jokin sen aiheuttava mielenterveydellinen ongelma, kuten mielialahäiriö. Myös tulehdussairauksiin, hengityselinten sairauksiin, diabetekseen, kilpirauhasen vajaatoimintaan, anemiaan, MS-tautiin ja muihin neurologisiin sairauksiin sekä aivovammoihin liittyy usein liikaunisuutta.


title: Liikaunisuus

text: Vajaat 10 prosenttia liikaunisuudesta kärsivistä sairastaa primaaria liikaunisuutta, jonka taustalta ei löydy muita sairauksia.


title: Nørrebron nuorisotalo

text: Nørrebron nuorisotalo eli Ungdomshuset oli Kööpenhaminan Nørrebron kaupunginosassa sijainnut rakennus, joka toimi työväentalona ja myöhemmin nuorisotalona.


title: Nørrebron nuorisotalo

text: Ungdomshuset valmistui vuonna 1897 työväentaloksi. Talo oli työväenliikkeen keskus, jossa päätettiin kansainvälisestä naistenpäivästä toisen internationaalin naistenkonferenssissa elokuussa 1910. Siihen osallistui 99 naista 17 eri maasta, muun muassa Rosa Luxemburg ja Clara Zetkin. Kokoukseen osallistuneesta tanskalaisesta Nina Bangista tuli maailman ensimmäinen naisministeri. Talossa puhuivat myös muun muassa Vladimir Lenin ja Karl Liebknecht. Talo oli työväenliikkeen käytössä vuoteen 1960.


title: Nørrebron nuorisotalo

text: Talo myytiin 15 vuoden tyhjillään seisomisen jälkeen 1978 Tingluti-kansantanssiryhmälle. Keväällä 1982 Kööpenhaminan kaupunki osti talon ja antoi sen kaupungin nuorison käyttöön, joka oli edellisestä syksystä lähtien kamppaillut itsehallinnollisen nuorisotilan saamiseksi. Talon käyttäjien ja kaupungin kesken sovittiin käytön ehdoista, ja kaupunki lupasi olla myymättä taloa. Kööpenhaminan sosiaalidemokraattisen pormestarin mukaan "nuoret saavat talon ja me rauhan". Nuorisotalo toimi alusta asti poliittisesti aktiivisen nuorison kohtauspaikkana ja underground-kulttuurin keskuksena. Taloa hallinnoi noin 200–300 hengen kollektiivi, joka piti ilmaiskonsertteja tai konsertteja alhaisilla pääsymaksuilla sekä tarjoili kasvisruokaa.


title: Nørrebron nuorisotalo

text: Talo pääsi vuosien varrella huonoon kuntoon ja vahingoittui pahasta palossa vuonna 1996. Siitä lähtien talon myymistä ja purkamista alettiin suunnitella. Periaatteessa myynnistä päätti valtuusto äänin 38–15 päästäkseen ongelmasta sosiaalidemokraattisen pormestarin esityksestä. Vuonna 2000 talon osti Human A/S, joka myi sen edelleen kristilliselle vapaakirkko Faderhusetille vuonna 2001 2 600 000 Tanskan kruunulla. Faderhuset irtisanoi talon käyttösopimuksen pian oston jälkeen. Tästä seurasi viisi vuotta kestänyt oikeustaistelu ja protestiliike. Human A/S:ia pidettiin yleisesti Faderhusetin peiteostajana, ja Faderhusetia pidettiin vasemmistolaisen nuorison keskuudessa siionismin ja yhdysvaltalaisen uskonnollisen oikeiston kannattajana. Faderhuset on perustettu 1990, ja Ruth Evensen on ilmoittanut olevansa apostoli, jota Jumala on kehottanut häätämään nuoret. Poliisi hääti talon käyttäjät 1. maaliskuuta 2007 ja taloa alettiin purkaa neljä päivää myöhemmin.


title: Nørrebron nuorisotalo

text: Kööpenhaminan levottomuudet alkoivat, kun Nørrebron nuorisotalosta alettiin häätää sitä hallussa pitäviään nuoria. Uudenvuoden aattona 2002 ryhmä Faderhusetin edustajia yritti tunkeutua taloon sillä perusteella, että lukko on vaihdettu. Tapauksesta seurasi vahingonkorvausjuttu. 2003 Kööpenhaminan käräjäoikeus keskusteli neljä päivää siitä, kenellä on oikeus käyttää nuorisotaloa. Tammikuussa 2004 oikeus päätti, että käyttöoikeus kuuluu kristilliselle seurakunnalle. Kaksi vuotta myöhemmin nuoret valittivat Tanskan itäiseen hovioikeuteen. Nuoret osoittivat mieltään, ja 273 nuorta jäi nuorisotaloon.


title: Nørrebron nuorisotalo

text: 14. tammikuuta 2007 sadat nuoret ottivat haltuunsa teollisuusrakennuksen Luoteis-Kööpenhaminassa. Kahden päivän päästä poliisi valtasi rakennuksen ja 94 henkilöä otettiin kiinni teosta. Mielenosoitukset jatkuivat helmikuun alkupuolelle ja maaliskuun alkuun, ja niissä oli Nørrebrossa jopa 2 000 osanottajaa. Lauantain ja sunnuntain vastainen yö oli rauhallisempi.


title: Nørrebron nuorisotalo

text: Suomessa järjestettiin tukimielenosoituksia.


title: Christian Mortensen

text: Thomas Peter Thorvald Kristian Ferdinand Mortensen (16. elokuuta 1882 – 25. huhtikuuta 1998) oli maailman kaikkien aikojen toiseksi vanhin tai kolmanneksi vanhin mies. Hän eli 115-vuotiaaksi; Shigechiyo Izumin uskottiin aiemmin kuolleen 120-vuotiaana, mutta hänen ikänsä on nyttemmin kyseenalaistettu.


title: Christian Mortensen

text: Mortensen oli syntyjään tanskalainen, mutta muutti Yhdysvaltoihin vuonna 1903. Siellä hän toimi mm. maitomiehenä. Mortensen oli naimisissa vain lyhyen aikaa eikä hänellä ollut lapsia. Vuonna 1978 hän siirtyi San Rafaeliin Kaliforniaan, jossa vietti loppuikänsä.


title: Christian Mortensen

text: Vaikka on epäselvää, oliko Mortensen todellisuudessa vanhempi kuin Izumi, hän oli kiistatta vanhin elävä mies elämänsä viimeiset vuodet. Kun Mortensen kuoli 115-vuotiaana, Sarah Knauss oli yhä elossa ja häntä pari vuotta vanhempi.


title: Betsy Baker

text: Betsy Russell Baker (20. elokuuta 1842 – 24. lokakuuta 1955) oli yhdysvaltalainen henkilö, jonka Guinnessin ennätysten kirja mainitsi vuonna 1955 mahdollisena maailman vanhimpana ihmisenä. Tiedon hänen iästään vahvistivat tutkijat vuonna 2002.


title: Betsy Baker

text: Baker syntyi Isossa-Britanniassa, mutta siirtyi Yhdysvaltoihin jo 4-vuotiaana. Hän kuoli Nebraskassa 113-vuotiaana. Ainoa häntä varhaisempi 113 vuoden iän ylittänyt oli Delina Filkins, joka kuoli 4. joulukuuta 1928.


title: Betsy Baker

text: Bakerin kuoltua vuonna 1955 häntä seurasi maailman vanhimpana elossa olevana ihmisenä Martha Graham, joka eli vuoteen 1959.


Maalle sijoitettu reittivaiheen ohjuspuolustus () on Yhdysvaltain kansallista ohjuspuolustusta seuraava Yhdysvaltain ohjuspuolustusjärjestelmä, joka käsitteenä liittyy maalle sijoitettuihin ohjustentorjuntaohjuksiin ja niiden käyttöön tarvittaviin järjestelmiin.


title: Maalle sijoitettu reittivaiheen ohjuspuolustus

text: Järjestelmän ohjukset torjuvat mannertenvälisiä ohjuksia niiden lennon reittivaiheessa. Järjestelmän on kehittänyt Yhdysvaltain ohjuspuolustusvirasto. Järjestelmän ensimmäinen ohjus sijoitettiin 22. heinäkuuta 2004 Fort Greelyn tukikohtaan Alaskaan. Vuoden 2007 alkuun mennessä sinne on sijoitettu kuusi ohjusta.


text: Järjestelmän toinen kuuden ohjuksen rypäs on sijoitettu Kaliforniaan Yhdysvaltain ilmavoimien Vandenbergin lentotukikohtaan.


text: Yhdysvallat on käynyt vuodesta 2002 alkaen neuvotteluja järjestelmän mahdollisesta laajentamisesta Eurooppaan. Neuvottelut ovat koskeneet asejärjestelmien ja tutkien sijoittamisesta Puolaan ja Tšekkiin. Uhkakuvana on pidetty Aasiasta, kuten Korean demokraattisesta kansantasavallasta tai Iranin islamilaisesta tasavallasta, tai Pohjois-Afrikasta laukaistu ohjus. Se, onko määritellyillä vihollisilla pitkän kantaman ohjuksia tai ydin- tai muita joukkotuhoaseita, ei ole kovin todennäköistä.


text: Venäjän mukaan potentiaalisien hyökkääjämaiden ohjusten kantamat eivät riitä Eurooppaa. Venäjä pitää järjestelmää itseään vastaan suunnattuna, koska se heikentää Venäjän kykyä iskeä lännen mahdollisen ensi-iskun jälkeen vastaiskulla. Tätä kauhun tasapainoa on pidetty ydinohjusten aikakaudella sotaa estävänä tekijänä. Torjuntaohjusten kantomatka voi yltää Moskovan itäpuolelle, josta ne pystyisivät tuhoamaan myös nousuvaiheessa olevia Venäjän ohjuksia. Venäjää on myös arveluttanut torjuntaohjusten sijoittaminen maanalaisiin betonisiiloihin ballististen ohjusten tavoin, mikä sallii ohjusjärjestelmän "laajentamisen" myöhemmin muunlaisin ohjuksin. Presidentti Putin arvosteli Yhdysvaltoja kovin sanoin 10. helmikuuta 2010 (?) Münchenissä pitämässään puheessa.


text: Järjestelmästä ei ole keskusteltu NATO:ssa, vaan Yhdysvallat on neuvotellut sen sijoittamisesta kahdenkeskisesti Puolan ja Tšekin kanssa kuulematta eurooppalaisia liittolaisiaan.


text: Saksan liittotasavallan liittokansleri Angela Merkel on esittänyt, että ohjuspuolustusjärjestelmästä keskusteltaisiin NATO:n piirissä. NATO:n pääsihteeri ilmoitti, ettei keskusteltaisi. Yhdysvallat pitää parempana suoraa sopimista NATO:sta riippumatta, koska NATO:n päätöksentekojärjestelmä on niin kankea.


text: Helmikuussa 2011 NATO otti käyttöön Saksassa "theatre ballistic missile defence" (TBMD) ohjusjärjestelmän, jota voidaan pitää taktisena ohjuspuolustuksena.


text: Yhdysvallat ilmoitti 1. maaliskuuta laajentavansa järjestelmää Etelä-Kaukasiaan. Yhdysvaltain liittolaisia alueella ovat lähinnä Armenia, Azerbaidžan ja Georgia, joista viimeinen on halukas liittymään NATOon. Armenian ulkoministeri on kieltänyt että maa olisi ottamassa alueelleen ohjuspuolustuksen elementtejä, ja Azerbaidžan ja Georgia ovat ilmoittaneet olevansa asiasta tietämättömiä.


text: Puolassa kesken prosessin vaihtui puolustusministeri.


text: Tšekissä Puolaan sijoitettavan kymmenen torjuntaohjuksen maalitutkajärjestelmä ja tutkanhallinta sijoitettaisiin Brdyn sotilaspiiriin Jinceeen Prahan lounaispuolelle. Tšekissä on järjestetty paikallisia kansanäänestyksiä asiasta mm. Trokavecissa.


text: Tšekkiläisistä 3/5 vastustaa tutkahanketta. Hallituspuolueista ODS ja kristillisdemokraatit KDU-ČSL tukevat hanketta, mutta hallituksessa mukana olevat vihreät haluavat keskustella asiasta NATO:n ja Euroopan unionin kanssa. Opposition sosiaalidemokraatit (ČSSD) tukisivat hanketta ainoastaan jos se kuuluisi NATOn sisäiseen sopimukseen. Kommunistit (KSČM) vastustavat hanketta ja haluavat sen kansanäänestykseen.


text: Tšekin hallitus antaa virallisen päätöksen asiasta maaliskuun lopussa.


title: Elliott Coues

text: Elliott Coues (9. syyskuuta 1842 Portsmouth, New Hampshire – 25. joulukuuta 1899 Baltimore, Maryland) oli yhdysvaltalainen lääkäri ja eläintieteilijä.


title: Elliott Coues

text: Elliott Coues syntyi New Hampshiren Portsmouthissa ja hänen vanhempansa olivat Samuel Elliott Coues ja Charlotte Haven Ladd Coues. Couesin suku oli lähtöisin Normandiasta, Ranskasta. Samuel Coues julkaisi useita tieteellisiä tutkielmia, joissa käsiteltiin muun muassa lääketieteen, astronomian ja geologian moderneja suuntauksia. Nuori Elliott Coues oppi siis jo lapsena tieteellisen työskentelyn periaatteita. Samuel Coues oli Yhdysvaltain 14. presidentin Franklin Piercen ystävä, ja tämän avustuksella hän sai työpaikan patenttitoimistosta, missä hän työskenteli loppuelämänsä, kuollen vuonna 1867.


title: Elliott Coues

text: Poikana Elliott Coues kävi jesuiittavaikutteista koulua. Vuonna 1857 hän aloitti opinnot Baptistiopistossa (nykyinen Columbian yliopisto). Hän valmistui filosofian ja lääketieteen tohtoriksi vuonna 1863. Hänen kiinnostuksensa lintuihin ja ornitologiaan kehittyi jo varhain, ja vuonna 1861 Smithsonian-instituutti lähetti hänet Labradoriin keräämään kokoelman lintuja. Samana vuonna hän julkaisi retkihavaintonsa ja myös tutkielman Columbian osavaltion linnustosta. Washingtonissa (D.C.) hän palveli armeijassa lääketieteen kadettina, ja vuodesta 1864 lähtien vakinaisen armeijan apulaiskirurgina ensin Arizonassa ja myöhemmin Pohjois- ja Etelä-Carolinassa. Hänet ylennettiin kapteeniksi ansioistaan sodassa.


title: Elliott Coues

text: Vuonna 1872 Coues julkaisi maineikkaan teoksensa "Key to North American Birds", joka vaikutti suuresti amerikkalaisen ornitologian kehittymiseen. Hänen työnsä oli järjestelmällistä, keskittyen vastikään käyttöön otetun trinomisen nimistön eli lajien alalajeihin luokittelun kehittämiseen. Palveltuaan armeijassa noin kymmenen vuotta hänet siirrettiin rajajoukkoihin luonnontutkijaksi, ja hän palveli 49:n leveyspiirin tuntumassa Yhdysvaltain ja Kanadan rajoilla Lake of the Woodsista Kalliovuorille vuosina 1873–1876. Vuosina 1877–1882 hän toimi lehtorina Columbian yliopiston lääketieteen laitoksella ja anatomian professorina 1882–1887.


title: Elliott Coues

text: Coues irtisanoutui armeijan palveluksesta lopullisesti vuonna 1881 keskittyen tieteelliseen työskentelyyn. Hän perusti Amerikan lintutieteellisen yhdistyksen (American Ornithologists' Union) 1883 yhdessä Joel Asaph Allenin ja William Brewsterin kanssa, ja osallistui yhdistyksen lehden "The Auk" toimittamiseen. Vuosina 1876–1880 hän toimitti julkaisua "United States Geological and Geographical Survey of the Territories".


title: Elliott Coues

text: Lintujen lisäksi Coues tutki nisäkkäitä ja julkaisi vuonna 1877 teoksen "Fur-Bearing Animals". Vuonna 1887 hänet valittiin Esoteric Theosophical Society of American puheenjohtajaksi.


title: Elliott Coues

text: Elliott Coues on haudattu Vermontiin West Arlingtonin kansalliselle hautausmaalle paikkaan numero 473 yhdessä vaimonsa Mary E. Couesin (kuollut 16. helmikuuta 1906) kanssa.


title: Elliott Coues

text: Elliott Coues kuvaili ja nimesi lukuisia lintulajeja, muun muassa eskimosirrin ("Calidris bairdii"), jonka hän nimesi Spencer Fullerton Bairdin kunniaksi.


title: Scott Turow

text: Scott Turow (s. 12. huhtikuuta 1949 Chicago) on yhdysvaltalainen kirjailija ja asianajaja. Turow on kirjoittanut muun muassa kahdeksan romaania, joita on käännetty yli 20 kielelle ja myyty yli 25 miljoonaa kappaletta. Hänen kirjojensa pohjalta on toteutettu elokuvia, joista tunnetuin on Harrison Fordin tähdittämä "Kunnes toisin todistetaan".


title: Scott Turow

text: Hänen kirjoistaan on suomennettu "Kunnes toisin todistetaan" (1987), "Todistamisen taakka" (1991), "Uhreja ei ole" (1993), "Isiemme lait" (1998), "Keinoja kaihtamatta" (1999), "Kumottu tuomio" (2002), "Identtiset" (2014) ja "Todistaja" (2017).


title: Scott Turow

text: Turow on kirjailijanuransa rinnalla harjoittanut asianajajan ammattia ja on näillä ansioilla valittu kotiseutunsa liittovaltiotuomareiden nimityslautakuntaan vuosiksi 1997–1998. Hän on osakkaana toimistossa Sonnenschein, Nath & Rosenthal, jossa on viime aikoina hoitanut pro bono -asioita, eli ilmaiseksi ajettavia juttuja. Hän on muun muassa avustanut kuolemaantuomittua, joka vapautui uuden oikeudenkäynnin jälkeen kun hänet havaittiin syyttömäksi tekoon, josta hänet oli tuomittu.


title: Scott Turow

text: Lakimiesuransa alussa Turow toimi myös syyttäjänä merkittävissä korruptio-oikeudenkäynneissä.


title: Lucy Hannah

text: Lucy Hannah o.s. Tenner (16. heinäkuuta 1875 – 21. maaliskuuta 1993) oli pitkäikäisyydestään tunnettu yhdysvaltalainen.


title: Lucy Hannah

text: Hannah oli kaikkien aikojen neljänneksi vanhin ihminen. Hänen edellään ovat ainoastaan Jeanne Calment, nyttemmin kiistelty Shigechiyo Izumi, Sarah Knauss sekä Nabi Tajima. Hän oli lisäksi tiettävästi kaikkien aikojen toiseksi vanhin yhdysvaltalainen ja pohjoisamerikkalainen sekä kaikkien aikojen pitkäikäisin afroamerikkalainen ja ensimmäinen yhdysvaltalainen ja pohjoisamerikkalainen ja toinen henkilö maailmassa, joka on saavuttanut vähintään 117 vuoden iän.


title: Lucy Hannah

text: Hannah syntyi Alabamassa. Hän eli 117-vuotiaaksi, mutta ei ollut koskaan maailman vanhin elossa oleva ihminen, sillä 122-vuotiaana kuollut Jeanne Calment eli vielä hänen kuollessaan. Kun Hannah kuoli Michiganissa 1993, hänen perheensä väitti naisen iäksi 118 vuotta: myöhempi tutkimus varmisti kuoliniäksi 117 vuotta ja 248 päivää.


title: Lucy Hannah

text: Hiljattain löydetyn aviotodistuksen mukaan Hannah on saattanut syntyä 12. elokuuta 1895, jolloin hän olisi todellisuudessa ollut vain 97-vuotias.


title: Marie-Louise Meilleur

text: Marie-Louise Fébronie Meilleur (o.s. Chassé, 29. elokuuta 1880 – 16. huhtikuuta 1998) oli kanadalainen nainen, joka on kaikkien aikojen vanhimpia tunnettuja henkilöitä. Hänestä tuli maailman vanhin elossa oleva ihminen Jeanne Calmentin kuoltua 122-vuotiaana 4. elokuuta 1997. Meilleur on lisäksi tiettävästi kaikkien aikojen pitkäikäisin kanadalainen ja kolmanneksi pitkäikäisin pohjoisamerikkalainen sekä kolmas henkilö maailmassa, joka on saavuttanut vähintään 117 vuoden iän. Meilleur on tällä hetkellä tiettävästi viidenneksi vanhimmaksi koskaan elänyt henkilö.


title: Marie-Louise Meilleur

text: Meilleur syntyi Kamouraskassa, Québecissä, ja meni naimisiin Etienne Leclercin kanssa vuonna 1900. Hän sai ensimmäisestä avioliitostaan neljä lasta. Aviomies ja molemmat vanhemmat kuolivat 1910-luvun alkuvuosina, ja Meilleur muutti Ontarion rajalle. Hän ei palannut Kamouraskan seudulle kuin kerran, vuonna 1939.


title: Marie-Louise Meilleur

text: Meilleur oli naimisissa Hector Meilleurin kanssa vuodesta 1915 tämän kuolemaan vuonna 1972. Tästä toisesta avioliitosta syntyi vielä kuusi lasta. Meilleur asui vanhoilla päivillään tyttärensä luona ja vielä myöhemmin ontariolaisessa hoitokodissa.


title: Marie-Louise Meilleur

text: Meilleur kuoli 117-vuotiaana. Hänen jälkeensä maailman vanhin elossa oleva ihminen oli yhdysvaltalainen Sarah Knauss, joka kuoli 119 vuoden iässä 30. joulukuuta 1999.


title: Pyssyvaara

text: Pyssyvaara on vaara ja näköalapaikka Nurmeksen Lipinlahdella, Pohjois-Karjalassa. Se sijaitsee noin 10 km itään Nurmeksesta ja 2 km Pielisestä. Vaara on laaja, monilakinen ja sen korkein kohta on 230 m korkea. Vaaralle on rakennettu retkeilypolkuja, laavu ja näkötorni. Rinteillä on useita kallioalueita ja Hiidenportin rotkomuodostuma.


title: Fruängen

text: Fruängen on kaupunginosa Ruotsin pääkaupungissa Tukholmassa. Se kuuluu Hägerstenin kaupunginosa-alueeseen. Asukasluku on noin 6 700 henkeä.


title: Fruängen

text: Fruängenin kadut on nimetty kuuluisien ruotsalaisten naisten mukaan, nimikkokadun ovat saaneet mm. Fredrika Bremer, Karin Boye ja Jenny Lind.


title: Fruängen

text: Kaupunginosassa sijaitsee Fruängenin metroasema.


title: Fruängen

text: 1900-luvun puoliväliin asti aluetta käyttivät Långpannanin, Eriksbergin ja Fruängenin torpat, jotka kuuluivat Västbergan ja Långbron kartanoille. Kaupunginosa sai nimensä Fruängenin torpalta. Kaikki kolme torppaa purettiin metrotyömaan yhteydessä 1960-luvun alussa.


title: Fruängen

text: Tukholman kaupunki osti maata alueelta 1937, mutta laajeneminen alkoi vasta 1950-luvulla. Göran Sidenbladhin tekemä asemakaava vahvistettiin vuonna 1954 ja suuri osa asutuksesta oli valmiina 1959.


title: Banauen riisipenkereet

text: Banauen riisipenkereet ovat vuoren rinteeseen rakennettu vaakasuorien tasanteiden ketju Filippiinien Ifugaon provinssissa noin 1500 metrin korkeudessa. Alueella on pengerrettynä noin 10 000 neliökilometria vuoren rinnettä. Riisipenkereet ovat Unescon maailmanperintökohde.


title: Banauen riisipenkereet

text: Penkereet on rakennettu noin kaksi tuhatta vuotta sitten, ja ne ovat osoitus loistavasta maanrakennustaidosta. Niihin liittyy monimutkainen kastelukanavajärjestelmä, jolla ohjataan vuoren huipulta tuleva sadevesi riisipelloille, missä veden syvyyttä vaihdellaan riisin kasvuvaiheiden mukaan.


title: Banauen riisipenkereet

text: Riisinviljelyyn penkereillä liittyy paljon käsityötä, ja talonpoikaisperheiden uudet sukupolvet haluavat usein mieluummin muuttaa kaupunkeihin. Lisäksi penkereille sopiva riisin maatiaislajike ei ole kovin satoisa, ja viljelijöitä on siirtynyt hedelmällisemmille tasamaille. Vuoden 1990 maanjäristys vahingoitti osaa penkereistä. Penkereitä uhkaa hylkääminen ja rappio - ne eivät pysy kunnossa museoimalla vaan vain jos ne pidetään jatkuvassa viljelykäytössä.


title: Jacopone da Todi

text: Jacopone da Todi (1236–1306) oli italialainen munkki, jonka katolinen kirkko myöhemmin julisti autuaaksi. Hän kirjoitti useita "laudeja", ylistyslauluja, ja häntä pidetään italialaisen teatteritaiteen pioneerina.


title: Jacopone da Todi

text: Todi opiskeli lakia Bolognassa. Hänestä tuli menestyksekäs lakimies, mutta hänen ollessaan 40-vuotias hänen vaimonsa sai surmansa kotona sattuneessa tapaturmassa. Todi järkyttyi tapahtuneesta niin, että päätti jättää uransa lakialalla ja liittyi fransiskaaneihin.


title: Jacopone da Todi

text: Todi kuoli Collazzonessa vuonna 1306. Katolinen hymni "Stabat Mater" uskotaan hänen tekemäkseen.


title: Henry Brant

text: Henry Dreyfuss Brant (15. syyskuuta 1913 Montréal – 26. huhtikuuta 2008 Santa Barbara) oli Kaliforniassa vaikuttanut kanadalaissyntyinen nykytaidemusiikin säveltäjä. Hänen tuotantonsa edustaa lähinnä aleatorista musiikkia ja tilamusiikkia.


title: Henry Brant

text: Brant syntyi Kanadassa yhdysvaltalaisten vanhempien perheeseen. Hän aloitti säveltämisen kahdeksanvuotiaana ja opiskeli aluksi McGill-konservatoriossa ja sen jälkeen vuosina 1929–1934 New Yorkissa. Hän opetti myöhemmin itse Columbian yliopistossa, Juilliard Schoolissa ja Bennington Collegessa. Vuodesta 1981 lähtien Brant asui Santa Barbarassa.


title: Henry Brant

text: Brantin tunnettuja töitä ovat muun muassa "Verticals Ascending" ja "Horizontals Extending". Hän voitti teoksellaan "Ice Field" vuonna 2002 Pulitzer-palkinnon.


title: Talvivaaran rata

text: Talvivaaran rata on rautatieyhteys Iisalmen ja Kontiomäen väliseltä radalta Sotkamon kunnan alueelle avatulle Talvivaaran nikkelikaivokselle.


title: Talvivaaran rata

text: Kyseessä oli täysin uuden radan rakentaminen. Talvivaara Projekti Oy:n tytäryhtiö Talvivaara Infrastructure Oy ja Oy VR-Rata Ab (nykyään VR Track) solmivat aiesopimuksen kaivosradan rakentamisesta marraskuussa 2007 ja urakkasopimuksen tammikuussa 2008. Radan toteuttivat käytännössä aliurakoitsijat ja radan rakentaminen jaettiin neljään maanrakennusurakkaan eli MRU:an. MRU 1:llä aliurakoitsijana toimi NCC Roads, MRU 2:lla Destia Oy:n rakentamisen Pohjois-Suomen yksikkö, ja MRU 3:n ja 4:n rakensi Maanrakennus Kamara Oy. Rakentamisen kustannusarvio oli kaivosratapihoineen noin 50 miljoonaa euroa, joten kyseessä oli VR-Radan historian suurin yksittäinen urakka.


title: Talvivaaran rata

text: Rata rakennettiin samaan maastokäytävään kuin vuonna 2007 valmistunut voimalinja, mutta uutta maa-aluetta radalle tarvittiin yli 100 hehtaaria. Kalliota ratalinjalla louhittiin noin 600 000 kuutiota, mihin tarvittiin 440 tonnia räjähdysainetta. Maamassan vaihtojen kokonaismäärä oli noin 2,2 miljoonaa kuutiota. Muualta ratatyömaalle tuotiin noin 300 000 kuutiota kiviaineksia, raidesepeliä rataan käytettiin noin 120 000 tonnia. Radan rakentaminen vaati kaiken kaikkiaan noin 150 henkilötyövuotta. Urakkaosuudet työllistivät enimmillään noin 200 henkilöä, 200 maanrakennuskoneyksikköä ja viisi murskeasemaa.


title: Talvivaaran rata

text: Helmikuussa 2008 aloitettujen rakennustöiden päätyttyä rata avattiin liikenteelle syyskuussa 2009. Vaihteet oli asennettu päärataan 3. elokuuta (pohjoinen) ja 10. elokuuta (eteläinen) 2008.


title: Talvivaaran rata

text: Talvivaaran kaivosrata erkanee Iisalmen ja Kontiomäen väliseltä rataosuudelta Murtomäen rautatieasemalla, jossa on kolmioraide. Kaivoksen kuljetustarpeita palvelevan rataosuuden runkoraiteen pituus on 24 kilometriä. Rata on yksiraiteinen, sähköistetty, kauko-ohjattu ja varustettu kulunvalvonnalla. Radalla on kolme siltaa, Talvivaaran lähellä Viitapuron, radan keskivaiheilla Kettupuron ja Murtomäen lähellä Katajapuron ratasilta. Tasoristeykset ovat Talvivaarasta päin Haukimäki, Luotomäki, Karsikkosuo, Juutislampi, Sänkiaho, Haukijoki, Lintusuo, Hirsikynnös ja Murtomäki. Viimeksi mainitussa on paripuomi- ja kolmessa muussa puolipuomilaitos. Radan korkeusero on 80 metriä 16 kilometrin matkalla. Suurin sallittu akselipaino radalla on 25 tonnia, junan nopeus 80 km/h ja junapituus 725 metriä. Betonisia pölkkyjä radalla on 1 640 kappaletta kilometrillä, pölkkyväli on 61 senttiä. 50-metriset kiskot on hitsattu ns. leimuhitsausmenetelmällä jatkuviksi ratatyömaalla. Radalla on yhteensä 400 teräsristikkorakenteista 8,7 metriä korkeaa sähköratapylvästä, ajolanka on noin 6,15 metrin korkeudella kiskon selästä. Radalle on rakennettu vaunuvaaka 1,5 kilometrin päähän Talvivaarasta Murtomäen suuntaan.


title: Lembitu

text: Lembitu (? – 21. syyskuuta 1217) oli eräs tunnetuimpia virolaisten johtajia taistelussa Kalparitariston valloitusta vastaan 1200-luvun alussa. Hän oli eräs Sakalan vanhimmista eli päälliköistä. Lembitu on tunnettu Matinpäivän taistelusta, jossa hän johti virolaisia saksalaisia vastaan, kaatuen itse. Lembitu ei ollut ainoa virolainen sotapäällikkö, mutta luultavasti heistä vaikutusvaltaisin. Hänestä tuli myöhemmin virolaisten kansallissankari.


title: Lembitu

text: Lembitu mainitaan ensimmäisen kerran Henrikin Liivinmaan kronikassa vuonna 1211, jolloin hän johti sakalalaisia yhdessä Sakalan toisen vanhimman Memen kanssa. Lembitusta ja Memestä käytettyä nimitystä "seniores de Sackala" eli Sakalan vanhimmat käytettiin tähdentämään sitä, ettei kyseessä ollut koko Sakalan maakunnan hallitsijat. Lembitu oli luultavasti kihlakunnan vanhin Sakalan pohjoisosissa nykyisen Suure-Jaanin alueella. Henrikin kronikka mainitsee Lembitun kylän tai kartanon ("villa Lembiti") Navestijoen varrella. Lembitun linnaa kutsuttiin nimellä "Leole". Kronikan mukaan saksalaiset ja liiviläiset hyökkäsivät Sakalaan ja tuhosivat Lembitun kylän. Kylässä mainitaan olleen maja, joka toimi kokoontumispaikkana. Kylästä he ottivat kiinni nautoja, hevosia ja muuta karjaa, sekä lapsia ja tyttöjä. Kaiken kaikkiaan tuolloinen sotaretki Sakalaan ei tuottanut sanottavaa menestystä. Sotaretken jälkeen Lembitun vaikutusvalta alkoi ilmeisesti kasvaa ja ulottua kihlakunnan ulkopuolellekin. Vuonna 1212 Lembitun johtamat joukot surmasivat Sakalaa kastamaan lähetetun Salomon nimisen papin. Sen jälkeen virolaisille kantautui tieto, että venäläiset hyökkäävät Viroon. Lembitu kokosi sakalalaiset ja ugandilaiset joukkonsa ja hyökkäsi Pihkovan kaupunkiin. Pihkovan hyökkäyksen todenperäisyys on joskus kyseenalaistettu, sillä sitä ei mainita venäläisissä aikalaislähteissä. Se mainitaan kuitenkin esimerkiksi Henrikin Liivinmaan kronikassa. Seuraava Lembitun ja saksalaisten välinen yhteenotto tapahtui vuonna 1215. Tuolloin ristiretkeläiset kokoontuivat Lembitun linnan lähistölle. Hyökkääjät onnistuttiin lyömään virolaisten vastahyökkäyksellä, mutta saksalaiset kokosivat joukkonsa ja alkoivat piirittää linnaa. Piirittäjät alkoivat polttaa linnan puuvarustuksia ja lopulta virolaiset antautuivat. Saksalaiset vaativat näitä kääntymään kristinuskoon. Näin tapahtuikin ja kaikki antautuneet, Lembitu mukaan lukien, kastettiin. Tämän jälkeen Lembitu vietiin sotajoukkojen mukana Liivinmaalle, jossa hänet vapautettiin kun hän oli antanut saksalaisille panttivankeja.


title: Lembitu

text: Vuonna 1216 Pihkovan ruhtinas hyökkäsi saksalaisvallan kasvusta huolestuneena Ugandiin, joka puolestaan pyysi apua saksalaisilta. Tällöin Viron läntiset maakunnat liittoutuivat venäläisten kanssa ja virolais-venäläinen joukko piiritti ja valloitti Ugandin keskuksen Otepään. Saksalaisten kostohyökkäys alkoi vuonna 1217 ja kohdistui Sakalaan. Lembitun onnistui koota joukkoja hyökkäystä vastaan kuudesta maakunnasta. Sotilaita oli yhteensä noin 6 000. Tämän lisäksi virolaisille oli luvattu vahvistuksia Novgorodista. Virolaiset kokoontuivat Sakalaan ja kuultuaan tästä saksalaiset päättivät hyökätä heitä vastaan piispa Albertin, Volkwinin ja Kaupon johtamina. Taistelu käytiin Matteuksen päivänä eli 27. syyskuuta 1217 Palajoella lähellä Viljandia. Taistelu päättyi virolaisten tappioon. Lembitun surmasi Veko-niminen lättiläinen soturi. Lättiläiset irrottivat Lembitun pään ja veivät sen Liivinmaalle.


title: Franz Xaver Wolfgang Mozart

text: Franz Xaver Wolfgang Mozart (26. heinäkuuta 1791 – 29. heinäkuuta 1844) oli itävaltalainen säveltäjä ja Wolfgang Amadeus Mozartin poika. Hänen ainoa aikuisikään ehtinyt sisaruksensa oli Karl Thomas.


title: Franz Xaver Wolfgang Mozart

text: Franz Xaver Wolfgang syntyi Wienissä muutama kuukausi ennen kuuluisan isänsä kuolemaa. Nimensä hän sai isänsä läheiseltä ystävältä Franz Xaver Süssmayrilta.


title: Franz Xaver Wolfgang Mozart

text: F. X. W. Mozart sai musiikinopetusta Antonio Salierilta ja Johann Nepomuk Hummelilta. Isänsä esimerkkiä seuraten hän aloitti säveltämisen nuorella iällä. Hän oppi soittamaan sekä pianoa että viulua.


title: Franz Xaver Wolfgang Mozart

text: Mozartin ensimmäinen pianokonsertti oli 1805, ja hän sai myöhemmällä urallaan mainetta sekä esittäjänä, säveltäjänä että opettajana. Hän johti myös kuoroa, ja vuonna 1826 hän johti isänsä Requiemin. Hän työskenteli mm. Burštinissa ja Lvivissä ennen paluutaan Itävaltaan. Mozart ei mennyt koskaan naimisiin eikä saanut lapsia. Hän kuoli Karlsbadissa 53-vuotiaana.


title: Franz Xaver Wolfgang Mozart

text: Mozartin tuotanto on tyyliltään varhaisromanttista. Siihen kuuluu mm. kamarimusiikkia ja pianokonserttoja.


title: Jormuan rautatieasema

text: Jormuan rautatieasema () oli rautatieliikennepaikka Jormuan kylässä Kajaanissa rataosalla . Liikennepaikka sijaitsi Kajaanin ja Kontiomäen asemien välisellä rataosalla. Liikennepaikka sijaitsi noin 15,6 kilometrin päässä Kajaanin asemalta ja noin 9,6 kilometrin päässä Kontiomäen asemalta.


title: Jormuan rautatieasema

text: Asemalla oli sivuraide, ja lättähattujunat pysähtyivät asemalla vuoteen 1987 saakka. Pian tämän jälkeen liikennepaikka lakkautettiin lopullisesti ja sivuraide purettiin. Asemarakennus on nykyisin yksityisomistuksessa, ja sijaitsee noin kahden kilometrin päässä entiseltä paikaltaan osoitteessa Vasikkavaarantie 40.


title: Scumback

text: Scumback on Hausmyllyn studioalbumi vuodelta 2003. Albumi oli niin sanottu comeback-albumi, koska edellisen kerran yhtye levytti vuonna 1997.


title: Louhioja

text: Louhioja on kylä Joensuun Enossa.


title: Louhioja

text: Louhiojalla on uimaranta aivan Joensuuntien varrella. Paikallisten ja matkailijoiden suosiossa olevalla rannalla on nykyaikaiset kylmävesi suihkut- ja wc-tilat.


title: Louhioja

text: Harrastustoimintaa varten Louhiojalla on hiihtolatu, jääkiekkokaukalo ja luontopolkuja.


title: Louhioja

text: Ensimmäiset merkinnät Louhiojan alueen asutuksesta löytyvät 1700-luvun alkupuolelta, jolloin alueella oli kaksi taloa. Vuonna 1810 Louhiojalla oli kahdeksan taloa.1800-luvun jälkimmäisellä puolella kylä alkoi kasvaa voimakkaasti. Kaltimon kanavan rakentaminen aloitettiin vuonna 1876 ja Kaltimon puuhiomo perustettiin ja tehtaan rakentaminen aloitettiin vuonna 1897. Louhiojalla alkoi myös sahaustoiminta ja Joensuu-Lieksa-rautatie valmistui vuonna 1910. Työpaikkojen lisääntyminen ja kulkuyhteyksien parantuminen kasvattivat koko Enon pitäjää, myös Louhiojaa.


title: Louhioja

text: Ensimmäinen kauppa perustettiin Louhiojalle vuonna 1875. Sodan jälkeen 1950- ja 1960-luvuilla oli kylällä jopa neljä kauppaa. Louhiojalle perustettiin koulu puuhiomon aloitteesta vuonna 1910. Koulu toimi ensin tehtaan vuokraamissa tiloissa, mutta muutti myöhemmin uusiin tiloihin Heikuranvaaralle. Koulu paloi vuonna 1953 ja uusi, nykyisen koulun paikalle rakennettu koulu valmistui vuonna 1957.


title: Louhioja

text: Kylällä toimi Enon työväentalo vuodesta 1925 alkaen. Työväentalo oli käytössä 1950-luvulle asti, kunnes kirkonkylälle rakennettiin uusi talo.


title: Louhioja

text: Louhioja on ollut myös lestadiolaisten suuntien merkittävää toiminta-aluetta. Uusi rukoushuone valmistui Louhiojalle vuonna 1997 ja vanha rukoushuone on nykyään Louhitalo-nimellä toimiva kulttuuritalo.


title: Louhioja

text: Louhiojan asukasmäärä oli suurimmillaan sotien jälkeisinä vuosina. Nykyään kylällä toimii aktiivinen kylätoimikunta.Aloite kylätoimikunnan aloittamisesta tuli kuntaan valitulta maatalouden kehittämistoimilautakunnalta, joka järjesti kokouskierroksen eri kylille. Louhiojalla kokous kutsuttiin koolle 1.2.1979.


title: Louhioja

text: Louhiojan Kyläyhdistys ry 2016 (toimikunnasta yhdistykseksi 2009):Louhiojan kyläyhdistys julkaisi 6. lokakuuta 2012 kyläkirjan "Louhiojalta, hyvää päivää".


title: Kymlingen metroasema

text: Kymlinge on niin sanottu haamuasema Tukholman Tunnelbanan Sinisellä linjalla Hallonbergenin ja Kistan välillä, Sundbybergin kunnassa. Käytössä se ei ole ollut koskaan, vaikka se on valmistunut – joskin se jätettiin viimeistelemättä.


title: Kymlingen metroasema

text: Kistan eteläpuolisille alueille suunniteltiin 1970-luvulla lähiötä kerrostaloille ja Tukholman keskustasta pois siirtyville julkishallinnon virastoille ja laitoksille. Myöhemmin valtiolliset keskusvirastot päätettiin hajasijoittaa kokonaan pois Tukholmasta Ruotsin muihin osiin. Vaikka hanke kaupunginosasta raukesi, aseman rakennustyöt oli ehditty jo aloittaa. Varmuuden vuoksi asema rakennettiin mahdollista tulevaa tarvetta varten. Lippuhallia, liukuportaita tai hissejä ei kuitenkaan rakennettu.


title: Kymlingen metroasema

text: Alueen tulevaisuutta ja aseman mahdollista kunnostamista on pohdittu 2000-luvun alussa.


title: Kymlingen metroasema

text: Autio asema on kiinnostanut monia, se on esimerkiksi suosittu kohde urbaanille löytöretkeilylle. Asemalaiturin alapuolinen tila on ollut monen ravetapahtuman paikkana. Kymlingen haamuasemasta kerrotaan urbaaneja legendoja, jotka ovat levinneet etenkin televisiosarjojen välityksellä. Eräs näistä on väitetty Silverpilen-aavejuna. Kymlingen asemalla on aaveaseman maine, sillä ihmiset sanovat, että vain kuolleet poistuvat junasta Kymlingessä.


title: Thomas Horsfield

text: Thomas Horsfield (1773 Philadelphia Pennsylvania – 14. heinäkuuta 1859 Lontoo) oli yhdysvaltalainen lääkäri ja luonnontieteilijä.


title: Thomas Horsfield

text: Horsfield opiskeli lääketiedettä Philadelphiassa. Valmistuttuaan hän matkusti 1799 laivalääkärinä Kiinaan ja Jaavalle, jonne hän asettui vuonna 1801 ja työskenteli siellä lääkärinä useita vuosia. Itä-Intian komppania otti saaren haltuunsa hollantilaisilta vuonna 1811 ja Horsfield ryhtyi keräämään kasvi- ja eläinnäytteitä ystävänsä Sir Thomas Stamford Rafflesin kanssa. Vuonna 1819 hänen terveytensä alkoi horjua, ja hän muutti Lontooseen, jossa hän ryhtyi Leadenhall Streetillä sijainneen Itä-Intian komppanian museon hoitajaksi ja kuraattoriksi.


title: Thomas Horsfield

text: Vuonna 1826 Horsfield valittiin vastaperustetun "Zoologial Society of London"in avustavaksi sihteeriksi.


title: Thomas Horsfield

text: Horfield kuvaili tieteelle 91 uutta lintulajia, muun muassa suippopyrstösirrin. Hänen kunniakseen on nimetty ainakin 14 eliölajia, linnuista muun muassa intianjokirastas ("Myiophoneus" "horsfieldii"), intiansirppitimali ("Pomatorhinus horsfieldii") ja eräs kirjorastaslaji ("Zoothera horsfieldi").


title: Thomas Horsfield

text: "* An experimental dissertation on the Rhus vernix, Rhus radicans and Rhus glabrum, commonly known in Pennsylvania by the names of poison-ash, poison-vine and common sumach. Cist, Philadelphia 1798.


title: Dardanus

text: Dardanus on Jean-Philippe Rameaun kirjoittama traaginen ooppera, jonka hän sävelsi Académie royale de musiquelle 19. marraskuuta 1739. Libreton musiikin laati Charles-Antoine Le Clerc de la Bruère. Teos koostuu viidestä näytöksestä.


title: Dardanus

text: Kuten usein on laita Rameaun sävellystuotannossa, niin tästäkin hänellä on myös toinen versio, joka on päivätty vuodella 1744. Tätä toista versiota pidetään kuitenkin ensimmäistä versiota merkityksettömämpänä, ja vain erinomaisen kaunis Dardanuksen bassoaaria "Lieux funestes" on saanut pysyvän sijansa oopperalaulajien repertuaarissa.


title: Dardanus

text: Oopperan tekstiä on usein syytetty naiiviksi, mutta Rameau ei ole koskaan ollut inspiroituneempi kuin tehdessään tätä teosta, johon hän loi useita unohtumattomia musiikin sivuja. Yleisö ei aikanaan ollut kovinkaan innostunut Rameaun sävellyksistä ja hänen aikalaisensa Jean-Baptiste Rousseau luonnehti teosta barokkimusiikiksi, joka heidän aikanaan oli hävytön toteamus.


title: Dardanus

text: Vuonna 1784 Antonio Sacchini otti libretton uudelleen käyttöön, mutta Nicolas-François Guillardin muokkaamana, ja sävelsi oman Dardanus-oopperansa.


title: Dardanus

text: Rameaun Dardanus on esitetty kolmesti 1900-luvulla: Dijonissa vuonna 1907, Pariisin oopperassa vuonna 1979 ja vihdoin vuonna 1998 konserttiversiona, kun Marc Minkowski johti teoksen äänityksen.


title: Oogamia

text: Oogamia ( ’avio’) on lisääntymistapa, jossa naaraspuoliset sukusolut ovat suuria ja liikkumattomia ja koiraspuoliset sukusolut ovat pieniä ja nopealiikkeisiä. Oogamialle on tyypillistä, että siittiösolut kilpailevat siitä, mikä niistä hedelmöittää munasolun.


title: Oogamia

text: Oogamia on tyypillistä eläimillä.


title: Gifhorn

text:
Gifhorn on kaupunki Saksassa, Ala-Saksin osavaltion itäosassa Lüneburgin nummialueen eteläreunalla. Vuonna 2005 väkiluku oli noin 43 000 (muutos vuodesta 1990: +10,44%) ja pinta-ala lähes 105 km². Lähikaupunkeja ovat Hannover, Braunschweig, Wolfsburg sekä pittoreski Celle. Gifhorn sijaitsee keskiaikaisten kauppareittien Vanha suolatie (Alte Salzstraße) ja Kornstraße risteyksessä.
Varhaisin maininta Gifhornista on vuodelta 1196. Useista kaupunkia tuhonneista suurpaloista huolimatta Gifhornissa on säilynyt merkittäviä historiallisia rakennuksia, kuten "Sankt-Nikolai-Kirche" ("Pyhän Nikolain kirkko", rakennettu 1734–1744) ja "Schloss Gifhorn", renessanssilinna 1500-luvulta. Kaupunki on tullut kuuluisaksi erityisesti tuulimyllyistään, siellä on aiheeseen liittyvä museo, "Mühlenmuseum". Kaupungin teollistuminen sai alkunsa turpeennostosta ympäröivältä suomaalta. Wolfsburgissa sijaitsevan Volkswagenin autotehtaan läheisyys näkyy Gifhornin elinkeinorakenteessa; kaupungissa on monia autoalan palveluntuottajia.


title: Gifhorn

text: Saksan kahtiajaon aikana Gifhorn sijaitsi aivan rajan tuntumassa Saksan liittotasavallan puolella. Kaupunki sai osansa DDR:stä paenneista ihmisistä. 1960-luvun siirtolaisuus Etelä-Euroopasta Saksaan taasen näkyy edelleen Gifhornin huomattavana kreikkalaisvähemmistönä. Kaupungissa on myös turkkilaisia.


title: Gifhorn

text: Gifhorn on Hannover - Wolfsburg- ja Uelzen - Braunschweig -rautateiden risteyksessä. Siellä on kaksi rautatieasemaa: "Bahnhof Gifhorn" sekä "Bahnhof Gifhorn-Stadt". Lähin moottoritieristeys on A2/A391. Aller-joki virtaa kaupungin halki.


title: Gifhorn

text: Gifhorn on samannimisen seutukunnan (Landkreis Gifhorn) keskus. Seutukunnan asukasluku oli vuonna 2005 noin 175 000 ja pinta-ala 1 563 km².


title: Valejalka

text: Valejalka eli pseudopodi on uloke, joka työntyy solusta ja mahdollistaa solun liikkumisen. Valejalkoja on monilla yksisoluisilla kuten ameboilla sekä monisoluisten valkosoluilla (makrofagit ja neutrofiilit). Myös luusolut, eräät yksilönkehityksenaikaiset solut, fibroblastit ja syöpäsolut voivat vaeltaa.


title: Valejalka

text: Valejalkojen toiminta perustuu solun tukirankaan kuuluvien aktiinifilamenttien käyttöön. Solukalvon alla sijaitsevat aktiinisäikeet rakentuvat siihen suuntaan, johon solun on tarkoitus ryömiä. Solukalvo venyy aktiinisäikeiden kasvaessa, ja syntyy uloke. Tämän ulokkeen solulima jäykistyy aktiiniin kiinnittyvien molekyylien (filamiini ja gelsoliini) vuoksi. Valejalan solukalvo kiinnittyy vaelluspintaan ja solun takapää supistuu myosiinin ja aktiinin vaikutuksesta, jolloin solu liukuu valejalan suuntaan.


title: Valejalka

text: Valejalat voivat näyttää hyvin erilaisilta, vaikka kaikki valejalkatyypit koostuvatkin aktiinista ja osittain myös tubuliinista. Aktiinisäikeet ovat organisoituneet eri tavalla eri valejalkatyypeissä.


title: Valejalka

text: Lobopodit ovat lyhyitä ja pulleita valejalkoja, joita esiintyy esimerkiksi ameboilla.


title: Valejalka

text: Filopodit ovat kapeampia valejalkoja, joilla on terävämmät päät. Filopodien sisältö on lähinnä ektoplasmaa.


title: Valejalka

text: Retikulopodit ovat monimutkaisia useampien valejalkojen muodostamia epäsäännöllisiä verkkoja.


title: Valejalka

text: Aksopodit ovat neulamaisia valejalkoja, jotka koostuvat soluliman ympäröimästä tubuliinista.


title: Ekebyholmin linna

text: Ekebyholmin linna on historiallinen rakennus Rimbon taajamassa, Norrtäljen kunnassa, Ruotsissa. Linnan rakennutti 1600-luvulla Bengt Oxenstierna. Päärakennus on rakennettu luultavasti vuosien 1624 ja 1637-1638 välillä. Nykyisen ulkonäkönsä rakennus kuitenkin sai poliitikko Arvid Hornin aikana 1700-luvulla. 1600-luvun lopussa linnan ja sen maat siirtyivät valtiolle, jolta ne osti myöhemmin poliitikko Arvid Bernhard Horn. Vuonna 1932 rakennuksen osti adventtikirkko, ja se perusti rakennukseen sisäoppilaitos Ekebyholmsskolanin.


title: Norrtelje Tidning

text: Norrtelje Tidning on viisi kertaa viikossa ilmestyvä ruotsalainen sanomalehti. Se ilmestyy Norrtäljen kunnassa, ja se on Vestmanlands Läns Tidningin omistuksessa. Sanomalehti perustettiin vuonna 1880. Sen päivittäinen levikki on noin 14 600. Sanomalehdellä on paikallistoimitukset Hallstavikin ja Rimbon taajamissa.


title: Tuomarinvalintalautakunta

text: Tuomarinvalintalautakunta on oikeusministeriön yhteydessä toimiva riippumaton elin, jonka tehtävänä on antaa esitys avoimena olevan tuomarinviran hakijoista.


title: Tuomarinvalintalautakunta

text: Tuomarinvalintalautakunta valmistelee muiden kuin ylimpien tuomioistuinten tuomareiden viran täyttämistä ja tekee valtioneuvostolle esityksen tuomarinvirkaan nimittämisestä. Korkeimman oikeuden ja korkeimman hallinto-oikeuden jäsenet nimitetään asianomaisen tuomioistuimen esityksestä. Valtakunnanoikeuden jäsenten valinnasta on säädetty erikseen, eikä tuomarinvalintalautakunta osallistu siihen.


title: Tuomarinvalintalautakunta

text: Tasavallan presidentti nimittää tuomarit valtioneuvoston ratkaisuehdotuksesta, eli valtioneuvosto tai tasavallan presidentti ei ole sidottu tuomarinvalintalautakuntaan kantaan hakijoiden paremmuudesta. Esityksestä poiketaan kuitenkin hyvin harvoin.


title: Tuomarinvalintalautakunta

text: Ensimmäinen tuomarinvalintalautakunta asetettiin vuonna 2000, kun tuomareiden valintamenettely uudistettiin. Valtioneuvosto asettaa tuomarinvalintalautakunnan viideksi vuodeksi kerrallaan. Lautakunnan 12 jäsentä edustavat tuomioistuinlaitosta, yleistä syyttäjälaitosta, asianajajakuntaa sekä oikeustieteellistä tutkimusta ja opetusta. Korkein oikeus valitsee puheenjohtajan ja korkein hallinto-oikeus varapuheenjohtajan.


title: Tuomarinvalintalautakunta

text: Kaudella 15. toukokuuta 2015 – 14. toukokuuta 2020 lautakuntaa johtaa oikeusneuvos Hannu Rajalahti varajäsenenään oikeusneuvos Marjut Jokela, korkein oikeus; varapuheenjohtaja: hallintoneuvos Riitta Mutikainen varajäsenenään hallintoneuvos Outi Suviranta korkein hallinto-oikeus.


title: Tuomarinvalintalautakunta

text: Jäsenet ja suluissa mainitut varajäsenet ovat:


title: Kim Woo-jae

text: Kim Woo-jae (s. 25. marraskuuta 1979) on eteläkorealainen uransa päättänyt jääkiekkoilija ja pelipaikaltaan puolustaja. Woo-Jae on 178 cm pitkä ja 85 kiloa painava.


title: Kim Woo-jae

text: Kim on pelannut pääsarjatasolla Anyang Hallan joukkueessa sekä Korean pääsarjassa että monikansallisessa Aasian liigassa vuosina 2002–2006.


title: Kim Woo-jae

text: Kim on pelannut maansa A-maajoukkueessa MM-kisojen alemmissa divisioonapeleissä. Hän on edustanut maataan arvokisoissa vuonna 1999, 2000, 2002, 2003, 2005, 2007, 2008, 2009, 2010 ja 2011.


title: Kim Woo-jae

text: Hän edusti kaudella 2006–2007 Mestiksessä Jokipoikia.


title: Acadian kansallispuisto

text: Acadian kansallispuisto () on Yhdysvaltojen Mainessa sijaitseva kansallispuisto. Sen perusti presidentti Woodrow Wilson 8. kesäkuuta 1916, mutta varsinainen kansallispuisto siitä tuli vasta 26. helmikuuta 1919. Sen nimi oli alkujaan Lafayette National Park, La Fayetten kansallispuisto, samannimisen ranskalaisen poliitikon mukaan. Nykyinen nimi otettiin käyttöön vuonna 1929. Acadian kansallispuistoon kuuluu yhteensä 192 km² laajuinen alue, ja sitä hallinnoi Yhdysvaltain National Park Service.


title: Pyhän Ragnhildin kirkko

text: Pyhän Ragnhildin kirkko () on kirkkorakennus Södertäljen kaupungissa, Södermanlandin maakunnassa, Ruotsissa. Se on Södertäljen suurin kirkko. Kirkon vanhimmat osat voidaan sijoittaa vuoden 1200 tienoille, mutta kirkko on käynyt historiansa aikana läpi monia suuria muutoksia. Se ei ole myöskään säästynyt tulipaloilta. Viimeisin suuri restaurointityö kirkossa toteutettiin vuosina 1960–1961 arkkitehti B. Romaren johdolla. Vuosina 1986–1987 korjattiin kirkkorakennuksen ulkopintoja.


title: Södertäljen kanava

text: Södertäljen kanava () on Ruotsissa Tukholman lounaispuolella Södermanlandin maakunnassa sijaitseva kanava, joka yhdistää Mälaren-järven Itämereen. Pohjois-etelä-suuntainen kanava on 5,2 kilometrin pituinen. Se sijaitsee Södertäljen kunnassa ja kulkee kunnan keskustaajaman (Södertäljen kaupungin) läpi, jossa on myös kanavan ainoa sulku. Vedenpinnan korkeusero Itämeren ja Mälarin välillä on vain 0,6 metriä, mutta kooltaan sulku on Pohjoismaiden suurin kanavasulku, 135 x 18 m.


title: Södertäljen kanava

text: Rautatie ylittää Södertäljen kanavan Igelstabronin siltaa pitkin.


title: Södertäljen kanava

text: Reittiä on käytetty Mälarille kulkemiseen jo viikinkiajoista saakka, jolloin Itämeren ja järven pinta olivat vielä samassa tasossa. Tämän jälkeen maankohoaminen on eristänyt järven, ja kulkeminen vaati alusten vetämistä kannaksen yli. Kanavatyöt aloitettiin 1400-luvulla, mutta ensimmäinen sulku ja varsinainen toimiva yhteys Mälariin valmistui 1819. Kanava uudistettiin ja sen reittiä muutettiin osittain 1916–1924, jolloin myös nykyinen entistä suurempi sulku valmistui.


title: Get Rich or Die Tryin’

text:
Get Rich or Die Tryin’ on rap-artisti 50 Centin helmikuussa 2003 julkaistu esikoisalbumi, jonka taustatekijöinä olivat muun muassa Dr. Dre ja Eminem. Levy tunnetaan hiteistä, kuten ”In Da Club”, ”P.I.M.P.” ja ”21 Questions”.
Albumi ja sen hittisinglet nostivat 50 Centin tähteyteen. Albumi myi ensimmäisellä viikollaan 872 000 kappaletta. Albumi on Yhdysvalloissa myynyt 7,8 miljoonaa kappaletta ja maailmanlaajuisesti 12 miljoonaa kappaletta.


title: Günther Rall

text: Günther Rall (10. maaliskuuta 1918 Gaggenau – 4. lokakuuta 2009 Bad Reichenhall) oli saksalainen lentäjä ja toisessa maailmansodassa kolmanneksi eniten viholliskoneita pudottanut hävittäjä-ässä. Rall lensi sodan aikana 621 taistelulentoa ja ampui alas 275 vastustajan lentokonetta, joista 241 oli venäläiskoneita. Hänet ammuttiin alas kahdeksan kertaa ja hän haavoittui kolmesti. Hänen pudotussuhteensa oli 2.26. Hän toimi myöhemmin Länsi-Saksan ilmavoimien komentajana vuodesta 1971 vuoteen 1974.


title: Günther Rall

text: Rall syntyi kauppiaan pojaksi Lounais-Saksassa, Baden-Württembergissä sijaitsevassa pienessä Gaggenaun kylässä. Rallin ollessa kolmevuotias, perhe muutti Stuttgartiin, jossa hän kävi koulunsa, suorittaen ylioppilastutkinnon vuonna 1936. Rallin sotilasura alkoi samana vuonna palveluksella 13. jalkaväkirykmentissä. Seuraavana vuonna hänet komennettiin upseerikokelaaksi ylennettynä Dresdenin Kriegsschuleen (sotakoulu), josta valmistuneena hän sai pyytämänsä siirron Luftwaffeen vuonna 1938. Lentäjäkoulutuksen jälkeen, vuonna 1939, Rall siirrettiin luutnantiksi ylennettynä hävittäjärykmenttiin (Jagdgeschwader 52), jonka riveissä hän palveli lähes koko toisen maailmansodan ajan.


title: Günther Rall

text: Taistelun Ranskasta aikana Rall saavutti ensimmäisen ilmavoittonsa, ampuen alas Ranskan ilmavoimien P-36-hävittäjän 18. toukokuuta 1940. Taistelussa Britanniasta, 25. heinäkuuta 1940, Rall sai rykmentin kärsimien raskaiden tappioiden vuoksi komentoonsa lentueen, 8./JG 52:n, jonka päällikkönä hän toimi seuraavan kolmen vuoden ajan. 1. elokuuta 1940 hänet ylennettiin yliluutnantiksi. Taistelun Britanniasta jälkeen JG 52 siirtyi Itävallan kautta suojaamaan Romaniaan öljykenttiä. Keväällä 1941 Rallin johtama lentue taisteli rykmenttinsä mukana Kreetalla, jonka jälkeen rykmentti otti seuraavan kerran osaa taisteluihin operaatio Barbarossan alkaessa.


title: Günther Rall

text: 28. marraskuuta 1941, saavutettuaan 36:nen ilmavoittonsa, Rall loukkaantui pahoin Rostovin lähellä ilmataistelua seuranneessa pakkolaskussa. Hänen selkänsä murtui kolmesta kohtaa, ja hän palasi yksikköönsä vasta vuoden 1942 elokuussa. JG 52 taisteli tuolloin Kaukasuksella. 3. syyskuuta 1942 Rall saavutti 65:nen ilmavoittonsa ja hänet palkittiin rautaristin ritariristillä. 26. lokakuuta 1942 Rall ampui alas sadannen vastustajansa. Rallin ritariristiin lisättiin tämän johdosta tammenlehvät ("Eichenlaub"), jotka Adolf Hitler luovutti hänelle henkilökohtaisesti. Huhtikuussa 1943 Rall ylennettiin kapteeniksi ja hän sai komentoonsa hävittäjälaivueen, III./JG 52:n. 12. syyskuuta 1943 Rall saavutti kahdennensadannen ilmavoittonsa ja hänen ritariristiinsä lisättiin miekat ("Schwertern"). 28. marraskuuta Rallista tuli Walter Nowotnyn jälkeen Luftwaffen toinen 250 ilmavoittoa saavuttanut ohjaaja.


title: Günther Rall

text: Huhtikuussa 1944 Rall siirrettiin länsirintamalle, Valtakunnan puolustukseen ("Reichsverteidigung"), torjumaan yhdysvaltalaisten raskaiden päiväpommittajien hyökkäyksiä. Hänet määrättiin II./JG 11 laivueenkomentajaksi, ja hän toimi tässä tehtävässä vuoden 1945 alkupuolelle. Maaliskuussa 1945 Rall ylennettiin majuriksi ja määrättiin JG 300:n rykmentinkomentajaksi, jossa tehtävässä hän toimi sodan loppuun, toukokuun alkuun 1945, asti. Heti sodan jälkeen Rall joutui brittiläisten joukkojen sotavangiksi.


title: Günther Rall

text: Vuonna 1956 Rall liittyi uudelleenperustettuun Luftwaffeen ("Luftwaffe der Bundeswehr"), ja oli mukana ensimmäisten 15 saksalaislentäjän joukossa, joka sai tyyppikoulutuksen F-84 Thunderjet -suihkuhävittäjällä. Hän oli myös ensimmäinen saksalainen, joka lensi F-104 Starfighter -hävittäjällä. Hän erosi Luftwaffesta lokakuussa 1975.


title: Günther Rall

text: Rall kuoli 91-vuotiaana sydänkohtaukseen Saksassa.


title: Arne Nevanlinna

text: Arne Edvard Nevanlinna (5. kesäkuuta 1925 Helsinki − 7. elokuuta 2016 Helsinki) oli suomalainen kirjailija ja arkkitehti. Hän oli professori (h.c.) vuodesta 1986.


title: Arne Nevanlinna

text: Nevanlinnan kirjalliseen tuotantoon kuuluvat muun muassa teokset "Isän maa", "Meidän sota", "Harharetkiä Helsingissä" ja "Fasadin henki eli arkkitehtuurisanastoa ujoille" (yhdessä Anja Kervanto Nevanlinnan kanssa). Aiheet ja tyyli vaihtelevat sukukronikasta persoonalliseen jutunkerrontaan ja muisteluun sekä tiukasti kantaa ottavaan asiatekstiin. Hänen tekstinsä pysyvät etäällä sellaisesta paatoksesta, joka liitetään usein varsinkin sota-ajan muisteluteoksiin.


title: Arne Nevanlinna

text: Nevanlinnan esikoisromaani "Marie" oli vuoden 2008 Finlandia-palkintoehdokkaana. Tammikuussa 2009 ilmestyi kirjoituskokoelma "Vallan reunassa", joka perustuu Nevanlinnan blogikirjoituksiin kevään 2007 ja syksyn 2008 välisenä aikana.


title: Arne Nevanlinna

text: Nevanlinna oli yksi WSOY:n kirjallisuussäätiön tunnustuspalkinnon saajista vuonna 2012. Palkinto on tunnustus merkittävästä työstä kotimaisen kirjallisuuden ja lukuharrastuksen edistämisessä.


title: Jaksoittaisen tasapainon malli

text: Jaksoittaisen tasapainon malli eli punktualismi () on evoluutiomalli, jonka mukaan kehitys voidaan jakaa pitkiin suvantovaiheisiin, jolloin muutosta ei juurikaan tapahdu, ja lyhyisiin nopean kehityksen pyrähdyksiin. Suurin osa suvullisesti lisääntyvistä lajeista säilyy pitkiä aikoja muuntumattomina. Kun lajien ilmiasussa tapahtuu muutosta, niin muutos tapahtuu melko nopeasti, esimerkiksi lajiutumisen kautta.


title: Jaksoittaisen tasapainon malli

text: Jaksoittaisen tasapainon mallia esitetään yleensä gradualismin "vastakohtana". Gradualismissa ajatuksena on, että evoluutio etenee melko vakaata ja hidasta tahtia. Myös jaksoittaisen tasapainon malli eli punktualismi nojaa gradualismiin. Punktualismi on melko jatkuvan ja tasaisen morfologisen muutoksen kilpailija, ei gradualismin. Punktualismin mukaan populaatiot viettävät pääosan ajastaan morfologisessa pysähtyneisyyden tilassa, tasapainossa ympäristön valintapaineiden kanssa, jolloin ne muuttuvat korkeintaan hyvin hitaasti. Molekyylitasolla evoluutio kuitenkin keskimäärin jatkuu myös pysähtyneisyyden tilassa, sillä valtaosa DNA:sta ei ole morfologisesti merkitsevää.


title: Jaksoittaisen tasapainon malli

text: Punktualismin mukaan morfologinen muutos tapahtuu pääosin nopeissa jaksoissa, joissa populaatio siirtyy tasapainotilasta toiseen, usein lajiutuen samalla kahdeksi eri populaatioksi. Muutoksen "nopeus" on suhteellista: edelleenkin kyse on gradualistisesta muutoksesta. Punktualismi yrittääkin selittää kaksi eri ilmiötä: välimuotojen puutteen lajitasolla (mutta ei esimerkiksi ylemmillä, kuten heimotasolla) ja toiseksi morfologisen muutoksen keskimääräisen hitauden historiassa, joka näyttäisi olevan vähintään lievässä ristiriidassa verrattuna moniin nykyään mitattuihin (yllättävän suuriin) muutosnopeuksiin.


title: Jaksoittaisen tasapainon malli

text: Jaksoittaisen tasapainon mallissa ei siis hylätä vähittäin muuttuvaa mallia jossa yksittäiset suuret mutaatiot muuttavat populaatiota rajusti, vaan siinäkin oletetaan eliöiden hidas muuttuminen ja samat lajiutumismekanismit kuin gradualistisessa mallissa. Näkemyserot näiden kahden välillä ovat enimmäkseen siinä, kuinka tasaista evoluutio on.


title: Jaksoittaisen tasapainon malli

text: Jaksoittaisen tasapainon malli syntyi kun Ernst Mayr kehitti konseptit geneettisistä vallankumouksista joita tapahtuu peri- ja allopatrisessa lajiutumisessa.


title: Jaksoittaisen tasapainon malli

text: Ernst Mayrin tutkimus "Change of genetic environment and evolution" (1954) korosti geenivirran homogenisoivaa efektiä ja suurten populaatioiden stabiloivaa vaikutusta.


title: Jaksoittaisen tasapainon malli

text: Suuri osa tieteen historioitsijoista tunnustavat Niles Eldredgen ja Stephen Jay Gouldin 1972 julkaiseman tutkimuksen sysäykseksi joka on johtanut siihen että malli on saanut kannatusta paleontologien ja evoluutiobiologien parissa.


title: Jaksoittaisen tasapainon malli

text: Stephen Jay Gould nimesi teorian ja sen vaikutukset punktualismiksi (punctuated equilibrium) 1977 ilmestyneessä artikkelissa "Natural History"-lehdessä.


title: Jaksoittaisen tasapainon malli

text: Jaksoittaisen tasapainon malli sekoitetaan usein George Gaylord Simpsonin kvanttievoluutioon ja Richard Goldschmidtin saltaatioteoriaan, tai katastrofismiin. Malli yhdistetään usein myös massasukupuuttoihin.


title: Jaksoittaisen tasapainon malli

text: Yleisen harhakäsityksen mukaan Richard Goldschmidthin hypoteettinen "Toiveikas hirviö" (engl. "Hopeful Monster") olisi jaksoittaisen tasapainon mallin yksi keskeinen osa. Goldschmidthin malli on kuitenkin saltaatioteoriaa ja jaksoittaisen tasapainon malli taas viittaa enemmänkin evoluutioon, jossa lajiutuminen johtaa geologisessa aikajanassa nopeisiin muutoksiin vähittäisin muutoksin eikä saltaation kautta. Samasta syystä jaksoittaisen tasapainon mallia pidetään virheellisesti gradualismin vastakohta, mikä ei pidä paikkaansa koska vaikka mallin evolutiiviset muutokset tapahtuvatkin epätasaisesti, muuntuminen voi hyvin tapahtua vähittäin, vähittäiset muutokset vain ilmaantuvat ja yleistyvät toisinaan nopeammin ja toisinaan hitaammin.


title: Jaksoittaisen tasapainon malli

text:
Lisäksi Gouldin näkemyksen on esitetty kritisoivan luonnonvalintaa. Gould käsitteleekin muun muassa kirjassaan "ihmeellinen elämä" että adaptationistit luottavat liikaa luonnonvalintaan, että he olettavat että selviytyminen on aina luonnonvalinnasta johtuvaa, ja jos ominaisuus on säilynyt, sen takana täytyy olla luonnonvalinta, ja tälle valintapaineelle tulee vain keksiä jonkinlainen selitys. Gouldin mukaan tällainen johtaa vain tarinointiin. (engl: "just so stories"), jossa lopputulos on tautologia.
Gould muistuttaa kuitenkin "ihmeellinen elämä" kirjassaan että luonnonvalinta ei ole välttämättä kehäpäätelmä, ja että ongelmaan on ratkaisu jonka jo Charles Darwin tiesi ja jota hän käytti. Gouldin ratkaisuna oli, että kelpoisuus voidaan testata muutoinkin kuin kehäisesti: Se vaatii anatomiaan, fysiologiaan, ympäristöön ja käyttäytymiseen liittyvää analyysia. Esimerkiksi kelpoisuutta voidaan mitata siten että kauriin, joka on rakenteellisesti parempi juoksija tulee luonnonvalinnan mukaan selviytyä muita todennäköisemmin maailmassa jossa on vaarallisia saalistajia. Tällöin rakenne on haaste, jonka pohjalta on tehtävissä ennuste, joka voidaan testata. Eli vaikka Gouldin on nähty korostavan sitä kuinka fitness ja kelpoisuus ovat kehäisiä. Gould on itse asiassa korostanut niiden välistä eroa. Hänestä luonnonvalinta on kehäinen vasta jos sitä korostetaan ja unohdetaan tilanteen analysointi.


title: Jaksoittaisen tasapainon malli

text:
Gould ei siis kritisoinut luonnonvalintaa, se ei vain hänestä ollut ainut syy sille, miksi jokin ominaisuus olisi yleistynyt populaatiossa. Geneettinen ajautuminen tai muut tekijät voivat yleistää myös neutraaleja muutoksia.
Gould on päinvastoin korostanut että luonnonvalintakin voi olla tiedettä mainitsemalla että hän voi kuvitella havaintoja ja koejärjestelyjä, jotka falsifioisivat jokaisen hänen tietämänsä evoluution evoluutiosta. Mukaan lukien luonnonvalinnan


title: Jaksoittaisen tasapainon malli

text: Gouldin on nähty väittäneen että fossiiliaineistossa olisi aukkoja, ja että hänen näkemyksensä tarkoittaisivat sitä, että hänen teoriansa perustuu fossiilien puutteeseen, eikä fossiiliaineistoon. Gould kuitenkin rakentaa ja perustelee teoriaansa nimenomaan käyttämällä kaavioita olemassa olevista välimuotofossiileista. Hänen mukaansa niiden avulla kyetään hahmottamaan miten punktualistinen lajiutuminen on uskottavaa, koska välimuotoja ei nähdä lajitasolla, mutta ne on nähtävissä jo heimotasolla. Muutokset ovat tällä tasolla nopeita, joten näiden muutosten vaiheista ei juurikaan jää jälkiä fossiilistoon. Suuremmissa linjoissa sen sijaan menee pidemmän aikaa, joten niistä ehtii jäädä enemmän aineistoa. (Näillä pienemmillä tasoilla lajien ja heimojen suhteita voidaan testata genetiikan ja jopa kokeilemalla miten lajit ja kehälajit tuottavat lisääntymiskykyisiä ja lisääntymiskyvyttömiä jälkeläisiä.)


title: Himilkon

text: Himilkon (kreikkalainen translitteraatio nimestä "HMLK", "Himilk"; n. 520–450 eaa.) oli karthagolainen tutkimusmatkailija. Hän oli antiikin ajan ensimmäinen tunnettu löytöretkeilijä, joka tutki Euroopan länsiosia. Himilkon kävi luultavasti Irlannissa, Etelä-Englannissa ja Bretagnessa ja laati retkistään matkakertomuksen. Himilkonin selonteko ei ole säilynyt, mutta useat antiikin kirjoittajat viittaavat teoksissaan hänen retkiinsä. Esimerkiksi Plinius vanhempi mainitsee hänet teoksessaan Naturalis historia.


title: Himilkon

text: Himilkonin matkojen päätarkoituksena oli ilmeisesti tinan ostaminen. Tinaa löytyi runsaasti Englannista, kun taas Välimeren alueella esiintymiä oli vähemmän. Matkakertomuksessaan Himilkon kertoi monista vaikeuksista ja kuvasi erilaisia merihirviöitä, millä on kenties yritetty pelotella karthagolaisten kilpailijoita pysymään poissa vaaralliselta kauppareitiltä.


title: Amerikan Samoan kansallispuisto

text: Amerikan Samoan kansallispuisto () on Yhdysvaltain Amerikan Samoan territoriossa sijaitseva kansallispuisto. Se perustettiin 31. lokakuuta 1988 suojelemaan Amerikan Samoan sademetsiä, koralliriuttoja ja muita ainutlaatuisia luonnonvaroja, jotka ovat nyt suosittuja matkailijoiden keskuudessa. Kansallispuisto ulottuu kolmelle saarelle ja on noin 36 km²:n laajuinen. Sen alueesta on 10 km² vesialuetta. Aluetta hallinnoi Yhdysvaltain National Park Service.


title: Castor ja Pollux (ooppera)

text: Castor ja Pollux () on Jean-Philippe Rameaun säveltämä ooppera, joka kantaesitettiin Pariisin Kuninkaallisessa musiikkiakatemiassa 24. lokakuuta 1737. Teoksen libreton on kirjoittanut Pierre-Joseph-Justin Bernard, ja se perustuu jumalkaksosten Kastorin ja Polydeukeen taruun. Oopperaa ei ole esitetty Suomessa.


title: Castor ja Pollux (ooppera)

text: Kyseessä on Rameaun kolmas ooppera ja hänen toinen musiikillinen tragediansa ("tragédie en musique"), kun kadonneeksi todettua oopperaa "Samson" ei lasketa mukaan.


title: Castor ja Pollux (ooppera)

text: Rameau muutti oopperaa melkoisesti vuonna 1754. Hän teki merkittäviä poistoja ja lisäsi uutta materiaalia. Yhä vieläkin asiantuntijat kiistelevät versioiden keskinäisestä paremmuudesta. Kaikesta tästä huolimatta "Castor ja Pollux" mainitaan yhtenä tekijänsä parhaista oopperoista.


title: Castor ja Pollux (ooppera)

text: Kantaesityksen rooli- ja esittäjälista:


title: Saltaatio

text: Saltatio (Latina, "saltus", "hyppy") tarkoittaa yhtäkkistä muutosta sukupolvesta seuraavaan, eli että mutaation kautta syntyy vanhemmistaan erittäin paljon poikkeava "toiveikas hirviö" (engl:"hopeful monster"), joka uuden ominaisuutensa avulla menestyy. Käsitettä on käytetty kuvaamaan ei-jatkuvaa muutosta esimerkiksi lajiutumisessa. Käsityksen katsotaan kuitenkin olevan yhteensopimaton normaalin evoluutioteorian kanssa: Saltaatiota ei yleensä pidetä evoluution toimintatapana.


title: Saltaatio

text: Kuitenkin polyploidiaa voidaan pitää saltaationa koska siinä saltaation perusedellytys eli merkittävä muutos(geenien lukumäärä) johtaa uuden lajin syntymiseen yhdessä sukupolvessa.


title: Big Bendin kansallispuisto

text: Big Bendin kansallispuisto () on Texasissa Yhdysvalloissa sijaitseva kansallispuisto, joka perustettiin 12. kesäkuuta vuonna 1944. Puisto on 3 242 km² laajuinen, ja sitä hallinnoi Yhdysvaltain National Park Service. Vuosittain siellä vierailee noin 300 000–350 000 henkilöä, ja se on yksi Yhdysvaltain vähiten vierailluimmista kansallispuistoista.


title: Big Bendin kansallispuisto

text: Puisto tunnetaan monimuotoisesta geologiastaan. Sen vaihtelevissa elinympäristöissä elää suuri määrä kasvi- ja eläinlajeja. Kasveja on yli 1200 lajia (joista kaktuksia noin 60). Eläimistöön kuuluu 11 lajia sammakkoeläimiä, 56 lajia matelijoita, 40 lajia kaloja, 75 lajia nisäkkäitä, 450 lajia lintuja ja noin 3600 lajia hyönteisiä. Kaktusten, lintujen ja lepakoiden lajimäärät ovat suuremmat kuin missään muussa Yhdysvaltojen kansallispuistossa.


title: Mälarinlaakson korkeakoulu

text: Mälarinlaakson korkeakoulu (, lyhenne MdH) on Eskilstunan ja Västeråsin kunnissa toimiva julkinen korkeakoulu. Se perustettiin vuonna 1977, ja nykyisin siellä opiskelee noin 15 000 opiskelijaa. Lisäksi se työllistää noin 1 145 henkilöä, ja siellä työskentelee 40 professoria. Osastoja korkeakoulussa on yhteensä yhdeksän, ja se kuuluu EUA:han ("European University Association"). Korkeakoulun pääkampus sijaitsee Västeråsissa.


title: Mälarinlaakson korkeakoulu

text: Mälarinlaakson korkeakoulussa toimi myös suomen kielen ja kulttuurin keskus (SKKK, "Finskt språk- och kulturcentrum").


title: Kenneth McGriff

text: Kenneth ”Supreme” McGriff (s. 1961) oli pahamaineisen New Yorkin kaduilla hallinneen huumejengi ”Supreme Teamin” perustaja ja johtaja ennen kuin joutui vankilaan 1980-luvun lopussa. ”Supreme Teamin” tuoton sanotaan parhaimmillaan olleen 1980-luvun puolessa välissä 200 000 dollaria päivässä.


title: Kenneth McGriff

text: Vuonna 1989 Supreme tuomittiin 12 vuodeksi vankilaan rikollisen toiminnan ylläpitämisestä, ja vuonna 1987 alkaneessa oikeudenkäynnissä hän muun muassa myönsi olleensa ”Suprem Teamin” johtaja (supervisor, manager, organizer). Hän pääsi ehdonalaiseen vuonna 1993, mutta joutui takaisin 1995 ja pääsi vapaalle taas vuonna 1997. Tämän jälkeen hän lyöttäytyi yhteen musiikkimoguli Irv ”Gotti” Lorenzonin kanssa, johon hän oli ystävystynyt tavatessaan tämän 1995. Tämä oli osa McGriffin suunnitelmaa siirtyä musiikki- ja elokuva-alalle, josta hän oli alkanut haaveilla istuessaan tuomiotaan. Hänen sanotaan vankilassa päättäneen siirtyä laillisiin liiketoimiin nähtyään niin monta hänen laillaan kaduilla varttunutta nuorta, jotka eivät enää ikinä olleet pääsemässä vapauteen.


title: Kenneth McGriff

text: Vuonna 1997 Irv ”Gotti” Lorenzo perusti veljensä kanssa levy-yhtiö ”Murder Inc.:n”, jonka kulissientakaisen omistajan sanotaan olleen McGriff, joka oletettavasti rahoitti yhtiön aloittamisen huumerahoilla. Toisten lähteiden mukaan Lorenzo sai rahat yhtiön aloittamiseen Def Jam -levy-yhtiölle tuottamistaan hiteistä.


title: Kenneth McGriff

text: Heinäkuussa 2001 poliisi pysäytti McGriffin autossaan Harlemissa, ja häneltä löydettiin luvaton ase ja paljon käteistä. Vuoden 2002 lopussa McGriff pidätettiin tapahtumasta seuranneesta aseen hallussapitosyytteestä. Istuessaan vankilassa McGriffiä vastaan nostettiin lisää syytteitä ja Murder Inc.:iä, sen omistajia sekä McGriffiä syytettiin rahanpesusta. Rahanpesusyytteistä luovuttiin myöhemmin. Rahanpesusyytteiden lisäksi McGriffiä vastaan nostettiin murha- ja huumekauppasyytteitä, ja helmikuussa 2007 McGriff tuomittiin elinkautiseen kolmen miehen murhan tilaamisesta ja erinäisistä huumerikoksista.


title: Kenneth McGriff

text: McGriffin väitetään myös olleen rap-tähti 50 Centin vuonna 2000 tapahtuneen murhayrityksen takana. 50 Cent mainitsee McGriffin vuoden 2002 underground-kokoelma-albumillaan ”Guess Who’s Back?” kappaleella ”Fuck You”: ”50, Who shot ya?, you thunk it was ’Preme, Freeze or Tah Tah.”, vihjaten McGriffin osallisuuteen.


title: Kenneth McGriff

text: Murhayrityksen sanotaan saaneen alkunsa, kun 50 Cent kyseenalaisti Murder Inc. levy-yhtiön keulakuva-artisti Ja Rulen katu-uskottavuuden kappaleella ”Life’s On The Line”. Vuoden 2000 maaliskuussa 50 Centiä ammuttiin hänen isoäitinsä kotipihalla. 50 Cent kiidätettiin sairaalaan ja tämä selviytyi murhayrityksestä.


title: Kenneth McGriff

text: Vuonna 2005 käynnissä olleessa oikeudenkäynnissä, jossa syytettiin Murder Inc. -yhtiötä rahanpesusta yhteistyössä Kenneth McGriffin kanssa, syyttäjän todistaja ja entinen McGriffin rikoskumppani Jon Ragin todisti McGriffin olleen 50 Centin ampumisen tilaaja.


title: Norma (ooppera)

text: Norma on Vincenzo Bellinin kaksinäytöksinen ooppera, jonka libreton kirjoitti Felice Romani Alexandre Soumet’n romaanin "Norma, ossia L’infanticidio" perusteella. Teos sai ensi-iltansa Milanon Teatro alla Scala -oopperatalossa 26. joulukuuta 1831. Ooppera on yksi merkittävimmistä italialaisen bel canto -suuntauksen tuotteista.


title: Norma (ooppera)

text: Norman roolia pidetään yhtenä vaikeimmista sopraanolle kirjoitetuista oopperakirjallisuuden rooleista. Bellini kirjoitti roolin laulajatar Giuditta Pastaa varten, jolle hän myös kirjoitti Aminan roolin oopperassa "Unissakävelijä". Melko harvat 1900-luvun sopraanot kykenivät selviytymään vaikeasta Norman roolista. Tunnetuimpina sopraanoista Rosa Ponselle, Maria Callas, Joan Sutherland ja Montserrat Caballé ovat antaneet tulkintansa roolille, joka vaatii samalla kertaa suurta lyyrisen laulun tekniikkaa, traagista lauluääntä ja näyttämöllisiä avuja. Nykyisin armenialainen sopraano Hasmik Papian on yksi Norman roolin parhaista tulkitsijoista. Tähän joukkoon on luettava myös amerikkalainen sopraano June Anderson.


title: Norma (ooppera)

text: Oopperan tunnetuin osa ja kohtaus lienee Norman aaria "Casta Diva", jota voidaan pitää myös yhtenä lyyrisen oopperan tunnetuimmista aarioista.


title: Norma (ooppera)

text: Oopperan tapahtuma-aika ja -paikka on Rooman valloittama Gallia. Tapahtumat kertovat roomalaisen prokonsulin rakkaussuhteesta Normaan, hänen aiempaan rakastettuunsa sekä nuoreen Adalgisaan. Tähän suhdesekamelskaan liittyy myös kelttien kapina miehittäjää vastaan, ja kapinan johtaja on Norman isä Oroveso.


title: Norma (ooppera)

text: Norma, joka on druidien temppelin ylipapitar, on rikkonut siveyslupauksensa ja saanut kaksi lasta prokonsuli Pollionen kanssa. Norma huomaa, että Pollione on rakastunut nuoreen papittareen, Norman ystävättäreen Adalgisaan. Norma yrittää saada Pollionen jättämään neidon ja palamaan luokseen, mutta turhaan. Norma tunnustaa nyt julkisesti tekonsa ja hänet tuomitaan kuolemaan. Myös Pollione saa rangaistuksen, koska on seurannut Adalgisaa temppeliin, ja yhdessä Norman kanssa he nousevat polttoroviolle.


title: Jerome Rothenberg

text: Jerome Rothenberg (s. 1931 New York City) on yhdysvaltalainen kirjailija.


title: Jerome Rothenberg

text: Rothenberg opiskeli kirjallisuutta Michiganin yliopistossa. Vuosina 1953–1955 Rothenbeg palveli USA:n armeijassa Mainzissa. Saksasta palattuaan hän esitteli Paul Celanin ja Günter Grassin tuotantoa teoksessaan "New Young German Poets" (1959). Hän jatkoi opintojaan Columbian yliopistossa, josta hän valmistui vuonna 1959. Hän on opettanut useissa yliopistoissa kirjallisuutta ja visuaalisia taiteita.


title: Jerome Rothenberg

text: Hän on perustanut useita lehtiä ja julkaissut runokokoelmiensa lisäksi antologioita. Ensimmäinen oma runokokoelma ilmestyi nimellä "White Sun Black Sun" (1960). Antologioissa Rothenberg on käsitellyt muun muassa Pohjois-Amerikan intiaanien suullista perinnettä ("Shaking the Pumpkin", 1986), avantgarde-runoutta ("Revolution of the Word", 1996) ja juutalaista kirjallisuutta ("A Big Jewish Book", 1989).


title: Jerome Rothenberg

text: Rothenberg vieraili Suomessa vuonna 2000 markkinoimassa J. K. Ihalaisen suomeksi toimittamaa runovalikoimaa "Hiljaisuuden peli: valitut runot 1960–2000".


title: Ajoneuvo

text: Ajoneuvo tarkoittaa maalla kulkevaa, yleensä pyörillä varustettua kulkuvälinettä. Suomen lain mukaan ajoneuvo on "maalla kulkemaan tarkoitettu laite, joka ei kulje kiskoilla".


title: Ajoneuvo

text:
Ajoneuvojen käyttöä liikenteessä säädellään tarkoin.
Ajoneuvon pitää olla tyyppihyväksytty ja useimmat moottoriajoneuvot sekä niihin kytkettävät perävaunut on pääsääntöisesti rekisteröitävä ja katsastettava.


title: Ajoneuvo

text:
Myös ajoneuvojen kuljettamisesta liikenteessä on tarkat säädökset.
Moottorikäyttöisten ajoneuvojen kuljettamiseen pitää pääsääntöisesti olla ajoneuvon luokkaa vastaava ajo-oikeus.
Muun muassa Tieliikennelaki määrittelee, miten ja missä ajoneuvoja saa kuljettaa.


title: Ajoneuvo

text:
Ajoneuvot jaetaan laissa rakenteensa ja osin käyttötarkoituksensa mukaan seuraaviin luokkiin:
Joidenkin laitteiden kohdalla luokittelussa on tulkinnanvaraisuutta.
Esimerkiksi potkulaudat määritellään välillä ajoneuvoiksi ja välillä niiden kuljettajat taas rinnastetaan jalankulkijoihin.


title: Ajoneuvo

text: Erikoiskäyttöön tarkoitettuja ajoneuvoja laki jaottelee muun muassa seuraaviin luokkiin:


title: Nockeby

text: Nockeby on kaupunginosa Tukholmassa Ruotsissa. Se kuuluu Bromman kaupunginosa-alueeseen. Asukasluku on noin 3000 henkeä. Alue on mainittu ensimmäistä kertaa jo 1400-luvulla jolloin se tunnettiin nimellä "Nokkaby", nimi tulee "Nokka" nimisen henkilön mukaan.


title: Nockeby

text: Nockebyn ja Alvikin välillä nykyään liikennöivä Nockebybanan oli aiemmin osa vuonna 1967 lakkautettua Tukholman raitioverkkoa. Raitiovaunuliikenteen lakattua keskusta-alueilla jäi rata omaksi erilliseksi järjestelmäkseen. Reittiä ajetaan yhä numerolla 12 modernilla pikaraitiovaunuilla.